Lifan-Z/Chinese-poetries-txt huggingface dataset:
名游无似郡城西，况是棠阴讼简时。信步桑间春去后，榜舟湖面夜归迟。烟波际目无穷乐，沙鸟留人逐处随。应为独醒须强醉，浩歌风月倒千卮。
寒光净色照花林，更喜诗家共赏心。谢客不成春草梦，杜郎须强海棠吟。惟忧别去歌云散，不管愁来鬓雪侵。且试主人新酒令，片红飘盏十分斟。
不逐群花散漫开，风前一笑尚淹回。使人便有留春意，对尔强须衔酒杯。时与乐并真胜会，笔缘情赋尽高才。如何只得新诗看，也似南园纵赏来。
三纪修行箬笠僧，布衣褴褛发鬅鬙。邑人与卜幽栖处，象法能通最上乘。常宿灵嵓敲玉磬，旋营精刹布金绳。江西望镇称台岭，使者重来喜共登。
一别俄然十二春，男儿志气可因循。简编少见承平日，世路稀逢磊落人。未免驱驰从县道，已甘荣悴任天钧。惟君知我须同醉，且喜清时禄逮亲。
仕路无如衣彩荣，喜闻弦诵日趋庭。欲光子道兼三乐，须念家传重一经。已敞高斋临水镜，更张层构倚山屏。佳名切砺男儿志，手抉浮云见日星。
广轮三万里声明，四海讴歌号太平。恭己爱慈同汉景，息民宽厚似周成。九郊上帝天和应，载飨明堂孝意精。惟有升中独谦德，只应留待嗣君行。
优贤从谏致时雍，舜目尧眉俨睟容。灵算格天齐睿考，瑞元开䇲倍神宗。梦回彩仗归霓阙，愁入宫声咽暮钟。臣子诉号空殒血，鼎湖无路许攀龙。
慈俭身先治道间，未尝论罚不从宽。成功日比尧年盛，与子人知夏鼎安。凭几遗音伤万古，抱弓衔恨泣千官。昭陵柏老伊川竭，宫掖三千泪始干。
深仁醴泽浃威灵，最是櫜兵与缓刑。坐接迩僚均父子，手挥宸翰走风霆。臣心未报空号慕，𫇴牧无知亦涕零。视古诸侯从俭约，忍思遗诏尚丁宁。
亿万民灵四百州，衔恩哀慕几时休。惜回长夜钧天梦，归侍仙都泰帝游。苍野路遥斑竹恨，翠微宫冷白杨秋。国人雨泣西郊暮，烟惨风悲亦为愁。
照坐壶冰寒凛凛，北斗挥浆均祓饮。兴庆池头春色浓，乱柳摇金花罩锦。雕章丽藻俱时才，落笔颂歌两两台。府公莫惜玉山醉，明日天纶凤诏来。
百尺寒泉漱玉鸣，洞门斜入石廊横。烟霞不改古今色，山水无闲朝暮声。窥洞野猿悬树立，惊人呦鹿上岩行。有时写尽琴中趣，风定千林月正明。
谁种灵松近佛家，根盘深坞鬭狞蛇。风吹碧落双龙动，月照黄昏两盖斜。千里雨声喧洞壑，半空清影浸云霞。山僧长日频来赏，只恐春来起爪牙。
龙头何在尾犹存，定向天中饮汉源。且注灵泉清洞府，未呵甘雨活乾坤。半空飞下珠千颗，平地澄来玉一盆。寂寞云山非我宅，九霄高处是吾门。
一双钟磬本天成，垂在云中左右屏。平地望来分大小，上方敲处震雷霆。名从得后声还异，景欲彰时物自灵。几度夜深催月落，满林妖怪立泉扃。
万濑澄空天地秋，清音不断下悠悠。山前一片月留影，石上几番僧白头。未必素琴方理性，何须芳草始忘忧。堪嗤朝市区区者，祗听笙歌醉则休。
灵羊别去几何春，尚有悬岩旧窟存。左右莫知归穴路，高低惟见去蹄痕。千寻飞瀑垂峰顶，一洞寒云锁石门。好是月明群籁寂，几声闲答树头猿。
群山如削水如渑，一洞清音气味凝。风送松声归远壑，日移猿影下垂藤。林僧倚杖看泉脉，野客横琴坐石棱。回首碧岩钟动处，云台犹在最高层。
万丈岩头瀑布垂，玉泉拖地雪霏霏。听来如讶青天漏，望去还惊白练飞。一洞清音喧碧落，千岩寒色逗斜晖。终归大海成波浪，权借山僧濯布衣。
龙隠晦冥时莫考，龙骧拏攫迹堪惊。孔明久卧养全德，老子忽飞归太清。溪上一天常气胜，洞中六月自寒生。至人不得无情处，甘泽年年酒百城。
贫女四十无人问，不傅铅华水梳鬓。非关颜色不如人，不肯出门羞失身。零落床头旧机杼，池水沤麻还织布。布成不卖市中儿，金刀剪雪自裁衣。
春分腊雪未全消，凛冽春寒气尚骄。摄事初忻迎社燕，寻芳因得过溪桥。清浮蚁酒醅初拨，暖入鶑簧舌渐调。兴味爱君年尚少，莫嫌斋禁暂无憀。
有客人形善鉴观，过门聊肯驻征鞍。知予谩失江湖约，笑我甘为簿领官。卜隠日边龙阙近，去程霜里鹤衣寒。京师车马飞腾速，别把金波洗眼看。
半年西走若飞蓬，得禄无多计屡穷。骥足寒孤甘伏皂，雁群惊迸苦伤弓。家贫不易新堂构，天幸犹能遇岁丰。且待归来都讲论，一篙烟水趁霜风。
老臣连上皂囊封，去访三茅驾鹤翁。曾为苍生论敝事，因从紫府得仙风。收身物外光阴好，回首人间宠辱空。果满丹成家法在，应携鸡犬入云中。
雩娄陂水旧风烟，可喜斯民得继传。万顷稻粱追汉日，五门疏凿似齐年。才高欲献营田策，公暇还来泛酒船。称与淮南夸好事，耕歌渔唱已相连。
邑陂增筑更渊沉，所喜诗筒赏叹深。楚国老臣千古意，庐江贤守一家心。淮边野史添新事，垅上春犁诵好音。兴利劝农真政术，可知为吏得喉襟。
城头古木未知春，官柳柔条日日新。门巷旋开沽酒市，郊原便有踏青人。风烟乍入禽初好，网罟犹多雉肯驯。拟为芳时对樽斝，愧无心事乐天均。
惓怀春晚脱征骖，官况喧卑昔未谙。敲扑岂甘忘素业，琴樽犹可助清谈。窗灯耿耿书开卷，衙鼓冬冬吏放参。唯有登楼心不惬，乱云堆雾锁东南。
山川随处有芳菲，老大情怀与旧非。已恨鶑声惊晓梦，岂堪花气着人衣。家蔬未省添新𣃁，宰木应曾长旧围。终向畏涂无所得，好风佳月不如归。
花前惆怅转难平，屈指光阴已半生。犹把此身尝患难，不知何日得功名。未安去住千丝乱，已去悲欢一梦惊。拟入醉乡销此恨，快风无故析春酲。
壮怀摧折复何言，齿髪今年老去年。念远片心飞鸟外，感时双泪落花前。琴逢遏密生难理，诗拟离骚怨不传。家在五湖明月里，梦随春水宿渔船。
客宦逢春病眼开，紫荆花下也徘徊。谩劳人力书千卷，聊寄天真酒一杯。明代本期无弃物，孤臣何敢自论才。且欣腐鼠同乌喙，不怕丹山有凤猜。
簿书堆里得天真，谩为浮名役此身。门柳偶同陶靖节，君羹空羡颍封人。沙鸥旧许为吾侣，巢燕何曾厌我贫。已共东风有归约，且从桃李笑今春。
故园春物有谁同，地尽天垂杳蔼中。杏火柳烟烧白昼，茶枪笋槊战东风。桥横酒市青帘出，门对鱼矶小艇通。谁信南阳楼上客，翩翩归羽欲飞空。
泽国生涯有钓舟，此身随分狎群鸥。非关利禄成羁絷，为学文章作赘疣。病眼看花空溅泪，客颜临镜复包羞。江东父老应相忆，燕子来时语不休。
半生名宦是涂颜，菽水当年尚可欢。钟鼎未能光祖妣，牛羊虽美愧杯盘。五千强诵谁云补，四十无闻得自安。不觉寻春上台榭，东风吹泪落阑干。
仙舟系柳野桥东，会合情多劳谪翁。相对一樽浮蚁酒，轻寒二月小桃风。羁怀散诞讴歌里，世事纵横醉笑中。莫恨明朝又离索，人生何处不匆匆。
罨画春流藻荇长，吴门菰米鳜鲈乡。谋田问舍拙者事，寻壑买山君底忙。出处两忘同旅寓，浊清一种付沧浪。故人诗酒如驱使，别有甘泉绿野堂。
我惭希世就穷儒，甚矣谋身子更迂。不共枭狐倚城社，合随鱼鸟乐江湖。古来只有风猷重，事去情知气味殊。髀肉纵消吾舌在，任从儿女暗揶揄。
人生自致真非策，岁晚无成可复论。钝驾谩思追骥跃，病巢何敢慕鸿骞。傲如中散人多疾，辩付南华尽不言。聊谢高情白夫子，为摅骚兴慰王孙。
珍禽流品可褒题，天与文章五色齐。羽翮已堪攀凤翼，稻粱争合在鸡栖。应思旧侣雌雄舞，耻学凡群旦暮啼。好向彩衣堂下养，名郎从此乐持赍。
去程牢落且徘徊，听我高吟侑一杯。皦日心胸无愧耻，青衫颜色任尘埃。秦淮形胜多人物，晋室风流入草莱。归到江山聊洗眼，下僚应不久沉才。
凤去台存碧草浓，游人来此问遗踪。故巢风月已千载，好景阑干空数重。府坐循良黄太守，舆乘仁圣汉高宗。竹花生子梧桐老，底事丹山信未逢。
台下衣冠已化尘，台前颜色尚如新。林泉合是修行社，岩穴谁非避世人。好鸟岂知当日事，幽花何似昔时春。老僧不解论今古，应笑徘徊问隠沦。
聒聒飞泉清绕石，悠悠天幕翠铺空。是非分付千钟里，日月消磨一醉中。柳絮狂飘荒径畔，菊花仍在旧篱东。水声山色年年好，堪使游人耻素风。
已怜门巷林中出，况复轩窗水畔开。冷淡山光明枕簟，动摇波影上樽罍。坐看天际孤舟失，惯见桑阴五马来。长恨夕阳吟不足，阑干留共月徘徊。
绕绕峰峦玉案围，重重楼殿紫烟飞。青藤素简天门近，绛节霓旌夜半归。鹤使每传三岛信，凤书频送九霞衣。放臣于世惭无补，金萼楼前拜不祈。
白髪老僧安住处，青衫司马爱闲来。松嫌天近株株短，花待春归款款开。堪信壶中藏日月，谁知云外有楼台。官卑合是寻山客，不见芳菲意懒回。
东林移宿过西林，风霭萧萧结暝阴。随处水声喧屐齿，傍人山色上衣襟。道于尘土知无用，乐在云泉亦损心。拟付离骚与猿鸟，樵苏应怪久登临。
辟蛇行者应开寺，拭眼高僧尚有坟。龙带雨归三峡水，鸟衔花出五峰云。楼台屹屹天宫近，钟磬疏疏俗界闻。游客不嫌车骑远，岩扃无计长苔纹。
银钩金榜佛家园，屐齿初来骨髪寒。天上星辰留翰墨，人闲陵寝閟衣冠。虬龙拥护神如在，云雾遮藏色未干。四十二年蒙雨露，草茅犹解泣汍澜。
山门屹屹横青嶂，岩屋霏霏带紫烟。千尺老松当大道，一条飞瀑落中天。重来览物应相识，此地寻僧似有缘。自谓读书非俗客，谪官犹得近林泉。
万叠青山与世违，一岩云物倚天危。僧开峭石难行路，猿叫枯松最上枝。药鼎施人寒种火，菜畦行虎宿无篱。此中别有忘年事，扰扰红尘死不知。
长干龙老长龙孙，竹里阴阴锁昼云。莫问何年初入洞，由来一日可无君。清围栏槛喧难入，翠滴衣裾静欲闻。会得岁寒看苦节，凭谁吟对雪缤纷。
自怜随分有仙踪，曾宿金庭第九重。谁谓谪官真俗吏，还登庐阜最高峰。坐头平揖千岩月，枕底微闻二寺钟。归去林泉缘更熟，定应春梦却过从。
老来惟有看山癖，踏雪来寻洞府春。已爱匡庐无俗骨，更逢姑射露天真。参差玉树千岩里，高下蓝田一水滨。乘兴去留人莫怪，风流元是剡中人。
灵溪流水碧潺湲，溪上清辉弟子园。白叟荷锄春采药，黄冠敲磬夜朝元。山中松叶堪为酒，路口桃花似有源。自是游人无道骨，长生何必五千言。
何年翠麓浮彭蠡，云是寒星落斗牛。远水拍天围净界，野僧依石起朱楼。阑干白日风吹雁，帘幕黄昏月近鸥。安住自成难老药，不须乘海觅蓬邱。
建昌门外小禅居，竹槛松窗静有余。全近江湖添怅望，乍离城市易清虚。人思求友听啼鸟，僧爱忘筌看得鱼。不为山南多胜处，便堪从此驻巾车。
惯见江湖贱逐臣，去寻岩穴或相亲。不知金马曾为客，犹得铜章肯借人。夜夜水声随枕簟，时时林色上衣巾。题诗半在山南寺，请戒岩僧扫隙尘。
早岁交情淡已亲，相逢羁旅白头新。虽惭管鲍论高谊，欲慕陈雷卜近邻。客舍每罗门外雀，归来还满甑中尘。明年相逐东林去，未必鲈鱼驻得人。
五湖人住觉天宽，有月清秋似广寒。玉鉴光中数毛髪，长虹背上倚阑干。栖鸦误晓啼还住，白露沾衣湿又干。借问姑苏胡别驾，簿书灯火共谁看。
月光清极向中秋，千古松陵此夜游。寥泬更无云碍眼，沧浪合是我维舟。浮生未有明年约，浅酌聊资到眼留。辜负金波三万顷，诗豪草圣在杭州。
玉兔光中系小桅，长虹影里倒樽罍。一年此夜清秋半，万里无云霁色开。月女婵娟如有旧，波神安稳亦怜才。合须豪饮酬佳赏，不共乌台御史来。
闻说欧川似沃洲，一溪分作两溪流。长桥跨岸虹垂地，高阁凌空蜃吐楼。浩荡乾坤供醉眼，凄凉风雨送行舟。凭谁为问乘槎客，未必无人犯斗牛。
百尺苍坚穴翠岚，天痕非擘亦非镵。先王图史谁分掌，后世疏慵不复探。定有龙虬蟠寂寂，何如苔藓乱𩭹𩭹。老师更说神灵事，只读高碑去未甘。
玉帘铺水半天垂，行客寻山到此稀。陆羽品题真黼黻，黄州吟咏尽珠玑。重来一酌非无分，未挈吾缾可忍归。终欲穷源登绝顶，带云和月弄清晖。
十里澄溪溪上山，溪光无际照山颜。天嫌俗眼寻常见，地惜群峰左右关。蓬岛也应非海外，琼台争合贮人间。维舟正欲踟蹰饮，坐见苍烟罩翠湾。
此峰巉绝与霄干，峰顶泓澄旱不干。天下定应添沆瀣，山头信亦有泥洹。等闲云出千岩雨，取次龙归六月寒。一勺自堪流万古，何须低处羡波澜。
借问鸱夷与季鹰，五湖珍赏复谁曾。惯看销夏湾头月，唯有莫厘山上僧。晚渡浪痕沾坏衲，上方云液洒枯藤。游人欲趁沙鸥去，更伴禅公上翠层。
酒担长轻六印腰，醉中一枕敌千朝。兴亡藐比荣枯柳，聚散看同旦暮潮。清兴本应尘外得，香魂徒向水边招。已闻佳士过从约，不为东风返画桡。
兴随白鸟汀洲立，步入青林台殿出。湖脉来通方士泉，山颜分入幽人室。自苦扁舟每访寻，何年空谷无遗逸。一夜霜风穿客衣，二十六房皆采橘。
潇洒阑干碧玉丛，频来游赏似儿童。萦回修竹撩清影，刻画新诗绕翠筒。十载雪霜林色改，几翻风月酒尊空。子猷老去心尝在，终拟为邻作醉翁。
释子纷纷奈汝何，传闻右绕益乖讹。南山述作那堪毁，西竺师徒果有魔。群蚁固应随转石，一杯焉可当颓波。青铜瓦砾皆称鉴，乞与光明岁月磨。
倦辔曾投林下宿，短篷重见越江边。人归河岳仪型在，事隔桑溟物色传。弟子共谈庭际柏，公卿多识社中莲。高风自出空王侣，驰誉丹青是可怜。
莫厘山头万家橘，震泽闲人一叶舟。林袅金丸出篱落，浪喷雪阵上汀洲。云生缥缈吟魂远，日入穹窿醉望收。不禁五湖容小隠，为传篇什谢苏州。
柳色阴阴平望桥，春流西受霅溪潮。玉楼有月清光远，苹渚生风丽思飘。宁使簿书堆几案，已闻歌咏满渔樵。酒船欲访乌程去，愁费金龟返画桡。
凭熊飞隼两溪头，人似冰壶住玉楼。事逐欢谣入渔钓，诗随秋思满汀洲。茶收顾渚旗犹卷，酒贳乌程蚁半浮。去路无多平望驿，客魂秋雨宿扁舟。
重到田园草木零，鬓毛萧飒白纶巾。谩夸孺子能分肉，堪笑书生尚负薪。静与禽鱼何物我，懒因鸡黍记晡晨。东篱已有黄金蕊，只欠白衣送酒人。
丹阳门第三朝贵，乐寿丝纶五色开。有助清郎终盛誉，得怜诸子尽高才。兰雕北畹香犹在，水向东溟逝不回。原上送车无数目，日西风雨转徘徊。
籍籍家声起草莱，诜诜子舍奉兰陔。翩翻三凤皆英物，蹭蹬双驹亦骏才。忆昔彩衣环几舄，于今清血洒棬杯。何年盛事联簪组，别有丝纶荐夜台。
卜邻早效三迁教，负米方休百里劳。乐事难留同逝水，孝思无尽入伊蒿。万家原上开新冢，旧馆人来奠浊醪。况有铭诗传不朽，长城千古白云高。
兰陔堂上此归全，松柏山头有旧阡。我得遐龄几九十，人依绛帐昔三千。病时太守和汤药，没后诸生侍几筵。善化群材同草木，先生恩德重如天。
师墙童稚被陶钧，穴凤仍同桂籍春。岂独慈良尊有道，就论恩分即吾亲。生前未许升堂拜，原上空陪执绋人。一曲薤歌难写恨，哀荣千古付苍珉。
峻岭崇巅千古在，好风佳月逐时新。簿书偶是山阴长，觞咏聊同曲水人。林雀不惊筇竹杖，谿云欲傍接䍠巾。官粗合有登临分，更待岩花烂漫春。
湖光野色着人衣，众乐开亭此处宜。击櫂高歌山自响，踏青红影岸相随。消除矰缴容鸥鸟，改换风烟入柳丝。荇菜藕花应见忆，短蓬孤榜独来时。
浅深秋色看红叶，高下人烟入翠微。过岭已怜云满𩍐，穿林宁恨露沾衣。自惭访道来何晚，便好寻真去不归。本迕朝廷无补报，名山犹幸许相依。
东城萧寺荒烟内，底事旌旗与客来。六代豪华归茂草，少年风节有高台。门前好鸟鸣佳木，径里闲僧扫绿苔。强为登临一怀古，懦夫芜句两非才。
一宿禅关万虑空，明朝更上十余峰。山依碧落不多远，人在白云无数重。木末疏钟惊虎兕，门前潴水穴蛟龙。劳生正负林泉约，犹喜官闲此处逢。
杨子江头流水澌，长安陌上暖风吹。黄金璎珞雪晴后，碧玉珑璁春尽时。端的园林俱不及，等闲台榭便相宜。思量也是多情物，占与人间赠别离。
石壁高深绕县衙，不离床衽自烟霞。民耕紫芋为朝食，僧煮黄精代晚茶。瀑布声中窥案牍，女萝阴里劝桑麻。欲知言偃弦歌化，水墨屏风数百家。
雨色丝丝风色娇，天涯亭上觉魂消。一家生意付秋瘴，万里归心随暮潮。兵送远人还海界，吏申迁客入津桥。山公对此聊酣饮，怕见醒来两鬓凋。
万仞天然皂阁形，阴阳不似众山青。一区海上神仙宅，数曲人间水墨屏。华表鹤归春谷响，玉京龙起夜潭腥。可怜张葛无人继，三级高坛拂杳冥。
南峤风云久肃清，坏沟残垒号升平。官曹惟识簿书字，民俗不知金鼓声。往岁传闻南诏檄，近时方筑伏波城。安城太守知边计，菡萏花中阅水兵。
二纪看花瘴雾中，野园今日又东风。人心有感时时别，春色无私处处同。长笛一声诸曲尽，巨觥双饮百愁空。风清水暖群鱼上，谁向荆溪占钓筒。
路下牂牁水石闲，三分才过二分山。年光欲尽家犹远，岚气虽疏鬓已斑。宾从谈笑机独进，儿曹音信喜生还。南风一夜吹乡梦，数刻飞过五岭间。
城中烟树绿波漫，几万楼台树影间。天阔鸟行疑没草，地卑江势欲沉山。人过鹿死寻僧去，船自新康载酒还。闻说耕桑渐苏息，岭头今岁不征蛮。
诏条符节古连今，王泽渐濡岂不深。赋役未行中国法，讴歌犹带远人音。采金户簇青莎岸，射虎兵围黄叶林。寄语湖南滩上客，预将忠信待浮沉。
险尽天开溪路平，诗书新将典新城。三千戍卒今无几，十万屯田古未耕。属县乞除防虎槛，生蛮愿献采砂坑。从兹预拟风尘息，尽是仁威下旆旌。
畬田过雨小溪浑，远近云峰互吐吞。殊俗易昏三里雾，阳崖忽露一家村。桂花香里寻僧寺，榕叶阴中掩县门。井税未输兵甲后，心勤抚字且休论。
昔日儒衫今武车，重来耆老尚奔趋。后人相继皆清德，小吏回看半白须。条教谩为新楷法，官资犹作旧称呼。里门不闭田畴辟，好买丹青别画图。
望海楼高目力宽，海潮来处是天根。日边市舶程途远，水外亭台景象昏。巨鳄出时防患害，大雕当北各飞翻。将军有意还铜柱，俯看南溟气欲吞。
灵邑西南古洞天，我来方信海为田。无名不入州图载，有路空闻野老传。此日登山人采蚌，当时饮马客留钱。颜公昔记麻姑说，三变柔桑事果然。
三山亭下水悠悠，山耸潮平地欲浮。草木秀多穷海角，栋梁高处压鳌头。莫辞樽俎金船夜，曾驻旌旗玉帐秋。好景眼前题不尽，恍然神鬼在瀛洲。
半载持竿野水东，山翁心不类渔翁。何须巧饵悬钩上，会使奸鳞落鼎中。西伯道高来吕望，文宗才短失卢仝。纵人能取鳞中意，南海波澜一夜空。
七堤环绕四城隅，限隔烟波作五湖。书吏写供都水帐，画工描入职方图。东流满郭湖相似，塞气侵人瘴自无。日际诸蛮尽冠带，将军何计学朱陶。
山城春昼橘花开，祓禊相将上古台。一片晚云含落照，数分残酒伴新梅。谈高绮席终无况，诗落金笺谩有才。多谢南亭湖与月，醉中相送画船回。
野香亭下新开萼，半是夭桃半是梅。旧说武陵源上去，今疑大庾岭边来。人闲亭上醒还醉，夭暖墙头落又开。宾客笑谈民鼓舞，不知何者号春台。
亭上三峰臂五湖，皇华人到此躇蹰。乡民看取黄龙节，郡吏听宣赤凤书。南下威如霜落后，抚边恩似雨来初。离筵何用银灯烛，自有双星照使车。
茶溪亭上绿沿回，溪上孤城照水开。谁趁落潮离晚渡，自寻芳草上春台。年华有限忙中去，人事无涯暗里来。安得病躯开病眼，碧云瞻拱帝星回。
新亭序立郡城楼，樽酒登楼未免愁。家住斗星天北野，路随潮水海南头。古忧蛟蜃今思济，众说鱼虾不直钩。民俗不知官况薄，上书重把寇君留。
喜逢晴日破阴霾，望极西南瘴海涯。夷狄古今常反复，朝廷终始务绥怀。何时良将收铜柱，不日孱王弃𧀎街。惆怅藤桥兵死鬼，年年沙上哭坟骸。
满耳洋洋分岭泉，早秋时候晚凉天。稻花斑白初经雨，竹色青苍薄带烟。安得孤臣能虑患，不劳明主更忧边。东坡故老知谁在，望我车尘若望仙。
路随云磴石梯行，限隔华夷天意明。自与大君为外屏，何劳诸将作长城。福民可拜三公爵，寿圣能呼万岁声。海国未疆崖石老，待谁来此勒功名。
边柝无声狱讼疏，芙蓉池上避金乌。民收果实充田赋，匠写空形入画图。白鸟知机远冠盖，紫鳞贪饵落盘盂。主人非为清香护，爱此烟波似五湖。
五月红莲繁盛时，隼旟同赏郡南池。额名旧载零陵志，碑字新镌子厚诗。采药衔杯愁满满，折花行令笑迟迟。明年岁熟歌声稳，伴醉清香客是谁。
谁将江石作鱼镌，奋鬣扬鬐似戏莲。今报丰登当此日，昔模形状自何年。雪因呈瑞争高下，星以分宫较后先。八使经财念康阜，寄诗褒激守臣贤。
灵峰七十二巑岏，紫盖芙蓉杳霭间。影浸潇湘盘地脉，秀擎翼轸插天关。真君玉册光千古，赤帝璇宫镇八蛮。好比吾皇大椿算，万年松在最高山。
紫绂黄金太守章，旌旗遥指五云乡。若耶溪上朝风快，宛委山中六月凉。政事雍容多润泽，诗情闲淡合宫商。羡君一入蓬莱阁，吟醉萧然未遽央。
构堂幽僻断尘踪，静照为名我所通。一室可知天下事，十方齐见定心中。清朝云散层峰出，后夜潮回涨海空。槜李御儿多旧迹，几时烟舸访支公。
跨海为桥布石牢，那知直下压灵鳌。基连岛屿规模壮，势截渊潭气象豪。铁马著行横绝漠，玉鲸张鬣露寒涛。缣图已幸天颜照，应得元丰史笔褒。
十里山光翠障开，重游何事意徘徊。石楼自向云中见，仙岛谁知海上来。丹灶尚能含日月，龙潭还解起风雷。天南为郡空华发，十二年间到两回。
越绝江东第一州，邦人相庆得贤侯。已知和气先春到，伫听欢谣混海流。去醉湖山无贺老，坐吟风月揖浮丘。此行定奉丁宁诏，更老归来侍冕旒。
三朝风迹号名臣，十道宣劳德在民。大笔有功争造化，宏才无地展经纶。方登青琐瞻天近，又驾朱轓抚俗频。宸眷正隆时望重，伫趋严召秉陶钧。
忆昔荆州屡过从，当时心已慕冥鸿。渚宫禅伯唐齐己，淮甸诗豪宋惠崇。老格疏闲松倚涧，清谈潇洒坐生风。史官若觅高僧事，莫把名参伎术中。
仆射新阡狐兔游，侍儿犹住水边楼。风清玉簟慵欹枕，月好珠帘懒上钩。寒梦觉来沧海阔，新诗吟罢紫兰秋。乐天才思如春雨，断送残花一夕休。
博浪沙头触副车，潜游东夏识真符。风云智略移秦鼎，星斗功名启汉图。商老已来宁少海，赤松还约访仙都。雍容进退全天道，凛凛高风万古无。
九里山南楚汉争，风波翻覆走长鲸。霸图欲断中宵失，帝业时来一战成。懒渡沧江惭父老，更无勍敌压韩彭。农人不识当时意，祗得春霖事耦耕。
藏名羞立虎狼朝，乘鹤东依项籍豪。愤失壮图撞玉斗，不知天命与金刀。还家落日埋英气，回首浮云委旧劳。百步西连陵母冢，峨峨先识泰山高。
朔南万里使车驰，忽得山阴虎节归。华省班联青琐贵，故乡心逐白云飞。江风双桨催红旆，海日层楼倚翠微。郡事逍遥吟醉里，老年行乐更光辉。
东过钱塘第一州，郡城高爽五云浮。会稽山碧人多秀，贺监湖清月正秋。偃息乡邦如志意，慰安雅俗自风流。朝廷贤旧方图任，只恐蓬莱得暂留。
金舆晨动暖风微，比屋欢呼望帝晖。天喜宴开祈福地，云深香满侍臣衣。九韶凤舞当双阙，万烛龙趋护六飞。为与吾民同乐事，月寒犹未下端闱。
登临每忆卫公诗，多景唯于此处宜。海岸千艘浮若芥，邦人万室布如棋。江山气象回环见，宇宙端倪指点知。禅老莫辞勤迓候，使君官满有归期。
北岫巉巉敞佛居，诗翁安隠类逃虚。平生节行清无玷，到老精神健有余。门俯清江轩挂月，昼吟佳景夜观书。黄山俗客嗟官缚，不得梯云款净庐。
佛土依山福远州，春行绣骑上云头。补天彩石盈池在，朝海清江绕寺流。四国仰烦郇伯劳，群生翘望谢安游。早知为砺为霖意，惟有西民欲暂留。
山名富乐冠三巴，佛子今生此出家。六祖禅宗心顿悟，碧云诗句众争夸。虎闻讲法驯高座，鸥识忘机立浅沙。八十余年无俗虑，只应幽会有莲华。
方山忆共泛金船，屈指于今五六年。风送梨花吹醉面，月和溪水上归鞯。浮生聚散应难料，末路穷通尽偶然。欲问故人牢落事，鹿裘深入白云眠。
忆昔云门月正明，烦襟消尽觉神清。林泉自濯尘埃事，松桧静含风雨声。山鬼听经藏户牖，野猿偷果堕檐楹。几年京洛缁尘满，何日临流一濯缨。
僧读儒书举世稀，惟师精学出尘机。上都香火安禅久，东国林泉徇众归。道在莫从形相索，身闲都觉利名非。灵岩到日秋应晚，还写新诗遍翠微。
势利轻捐寄傲中，毅然高节凛秋风。耕闲钓寂千年迹，立懦贪廉万世功。须信林间无怨鹤，更知天外有冥鸿。扁舟夜泊灵祠下，慨慕先生道不穷。
零落东山老佛师，古来独往似君稀。雪边气候春将破，林下神情句欲飞。后日当寻慧远社，何人更赠大颠衣。一篇感发浑闲事，须脱青衫动少微。
上人合动林间兴，吾恨衰迟学谢安。纳屐操筇那有限，吹云落雨漫无端。先凭报信春枝破，预想分题雪屋寒。林下不谙人世苦，笑将双鬓与君看。
千年道在高僧传，未论诗人更有评。曾著文章原大道，独推性命济群生。白云已锁山间寺，流水空传世上名。林远不闻钟磬作，五更幽鸟转春声。
数百招提隠乱峰，苍茫岂复辨君钟。春含未得黄鹂报，路转唯寻白鹿踪。庵在月边长不锁，兴来天外忽相逢。山人莫笑衣冠客，亦有鸿来待赁舂。
山老未容山客去，故将云阵锁山门。雨催晚色凝诸岭，雷送春声落后村。今夜青林妨月上，故人白首把诗论。来朝山水终弥泛，策杖相随讨涧源。
山风亦会山人意，卷尽天纷扫雪花。明月当楼情已兴，碧云落纸句还佳。天威忽霁应通物，仙侣相便合姓麻。群动已消林木响，卧看星斗隔窗纱。
雨夜灵峰卧竹床，平明屐齿到云堂。门前雨过新溪满，石上风回旧草香。山抱钟声圆不散，雪铺瓦面冷无光。理公莫怪诗相恼，今日偕行总姓汤。
涧南一啸清风发，林下重来白日长。云远石深连鹫岭，水寒沙浅似鱼梁。漫因野老询前事，闲伴幽人撷众芳。更欲穷源情未已，知君嗔我索归忙。
入林已忻猿鸟乐，共傲浮生胜大还。身外是非云不系，社中留恋雨相关。篮舆寂寞愧彭泽，拄杖风流肖德山。寄语葛洪岩下水，莫流清梦落人间。
不问猿崖鸟道深，携筇著屐伴君寻。山中桂子惊寒夜，雪后梅花偪岁阴。欲住更逢青眼顾，相看须尽白头吟。他年若续高僧传，未放汤休与道林。
仲灵述作惭知己，冲晦篇章窃赏音。胜侣俱恬山水乐，神交已过雪霜深。灯前自笑平生事，雨后重论一夜心。相检莫教诗闲断，更阑同听夜猿吟。
腊后东风扫翠微，同看芳柳破春机。三宵听水都无梦，四日登山未肯归。野老止凭云送客，家人应笑雨沾衣。君诗兼简佳公子，只恐囊倾一夜飞。
九里松门雪过时，篮舆袅袅碍松枝。雨留宿客还斜落，风送行人亦倒吹。华表忽惊黄鹤反，耳中犹带白猿悲。来朝弗著登山屐，可避君呼谢客儿。
山游兴发特寻君，屐齿筇枝绕四邻。峰北看云忘世务，涧南听水得天真。名高寂寞存僧史，林下风流似晋人。何日枇杷苦笋熟，却游未减去年春。
几夕论诗坐石窗，怜君百首妙无双。句牵野兴侵孤月，恼乱词源涌大江。数纸忽然来竺岭，千年犹可照吴邦。相思未免还相挑，莫竖旗旛却诈降。
猿声未落鸟声愁，笋发花开涧水流。还对春风惊节物，漫思野老傍林邱。古人得道多深隠，贤守知名贵早收。林下频过君莫怪，自看骨相匪封侯。
家占西湖岛上云，雪光月色更侵魂。兴来烂漫心空老，诗罢苍茫眼正昏。晋国衣冠何处觅，梁朝殿阁俨犹存。思君不及山阴夜，遥望青松听雪猿。
冲晦僧儒诗者豪，尤怜赖汝壮方袍。一千篇兴时无敌，三十年功格最高。白髪逢春今更勇，清吟彻老莫辞劳。何朝始肯将珠玉，却报仙人换木桃。
林扉厌听雨声频，为惜春风只九旬。裛扑山花将放杏，侵寻岁月已过人。何时好去游南涧，每夜空来望北辰。愁坐更无车马客，独怜诗笔谩相亲。
书画尝闻晋右军，当时深遁乐天真。空山寂寞人何在，一水泓澄墨尚新。灵运也思轻印绶，季鹰还解忆鲈莼。高风敻古应相照，共是知几此避身。
蓬莱阁面对青山，地上游人半是仙。渔浦夕阳横挂雨，鉴湖春浪倒垂天。高城尚锁当时月，故殿空留几处烟。长爱剡溪堪乘兴，雪中曾棹子猷船。
休说江东春水寒，到来且觅鉴湖船。鹤生嫩顶浮新紫，龙脱香髯带旧涎。玉割鲈鱼迎刃滑，香炊稻饭落匙圆。归期不待秋风起，漉酒调羹任我年。
薛宣执法动朝廷，丙魏如今亦有声。公道未亡犹可立，世人不惯却须惊。幅员润泽嘉谋进，台阁风流故事明。时论已兼言责重，莫教天下笑虚名。
世上蓬莱第几洲，长云漠漠鸟飞愁。海山乱点当轩出，江水中分绕槛流。天远楼台横北固，夜深灯火见扬州。回船却望金陵月，独倚牙旗坐浪头。
寒光万顷淡高秋，粉壁朱栏净客愁。晚月萧萧闻落叶，晴天历历数飞鸥。烟横绝岛疏难卷，月在平波莹不流。怀抱未忘知有处，且吟风笛醉沧洲。
万里松州对海门，苍亭缥缈出飞尘。东浮不碍三江下，北转无声百谷滨。月静秋纹收白縠，天横暮色变黄银。风流小谢千年外，解咏消愁更有人。
独上高楼望海门，青山几点送归船。寒光淡淡浮红日，晓色冥冥散白烟。浦外落霞争倦烧，池中流水自鸣弦。扶栏下见蓬莱影，一半仙魂在月边。
金毫五百几龙尊，隠隠香山圣迹存。方广寺开无俗路，优昙花现有灵根。一峰突岸临天壁，双涧淙桥透石门。今日不将心洗尽，更从何处觅真源。
帆落帆开两渡头，洞庭木叶扰离愁。青山带日低平野，白浪随风过别洲。月静沙寒知雁宿，云深水暖羡鱼游。画桥隠隠横天汉，人度空中影倒流。
沧江万里对朱栏，白鸟群飞去复还。云捧楼台出天上，风飘钟磬落人间。银河倒泻分双月，锦水西来转几山。今古冥冥谁借问，且持玉爵破愁颜。
百尺楼高四望中，云深一雁度长空。人间砧杵催寒事，郭外箫笙逐土风。天带江山元自好，地流河汉忽相通。丹心直北看飞雪，往往随花入帝宫。
天藏物启有灵根，玉乳银浆岂易分。浄鉴当空寒自照，流珠落涧远先闻。润生冉冉双林雨，香出蒙蒙一井云。今日石鱼行酒地，次山重为勒铭文。
歌舞飘飘百尺台，半天龙麝散香煤。初愁翠袖凌风去，却骑飞鸾下月来。云杪一声闻玉笛，露华千点落金杯。我缘众乐狂方盛，园锁从教日日开。
吏隠盂城九十旬，丰年日日是佳辰。赋成席上犹飞雪，歌动梁间已落尘。此地谁为爱酒伴，他时傥忆种花人。五坛芍药齐教放，何处扬州更觅春。
一片繁华海上头，从来唤作小杭州。水如棋局分街陌，山似屏帏绕画楼。是处有花迎我笑，何时无月逐人游。西湖宴赏争标日，多少珠帘不下钩。
思亲庐墓隠西山，竹屋萧然月坞间。有道自高尘世外，无心得共野云闲。姓名达远邦符奏，束帛荣沾帝泽颁。不见孝廉人已久，东嘉今喜识曾颜。
桃源未识恐微茫，每坐青林惯日长。鱼鸟自同千里乐，风烟漫逐一城香。竹围月色来深院，花引春情过短墙。人世定知何处好，且勤诗酒惜年光。
兰若幽深与世违，酒阑重觅未斜晖。篮舆绕入花边路，布衲趋迎竹下扉。清籁敲风和梵奏，独槐笼榻涨烟霏。吟栏倚遍诗成处，不觉金莲映月辉。
分落银河一派清，源深流远旱常盈。蛟龙潜处鱼虾少，日月中时表里明。插岸好山青泼黛，倚波丑石势奔鲸。幽奇信是神仙窟，上有浮云散又生。
物外萧然释子宫，楼台雄压郡城东。江回澄练浸碧落，山答疏钟飘远风。隔岸橹声喧暮角，卧沙桥影转晴虹。可怜千里无穷景，尽属高僧吟笑中。
春郊杂遝拥红旌，共访仙踪啸傲行。云径直从深崦入，石梁宛在半空横。岩边瑶圃新开出，洞里芝田旧种成。羽客一枰无复见，青山留得烂柯名。
公暇频陪尘外游，朝天仍得送行舟。轩车更共入山脚，旌旆且从留渡头。精舍泉声清㶁㶁，高林云色淡悠悠。谈终道奥愁言去，明日瞻思上郡楼。
朝市谁知世外游，杉松影里入吟幽。争名逐利千绳缚，度水登山万事休。野鸟不惊如得伴，白云无语似相留。傍人莫笑凭阑久，为恋林居作退谋。
按部广东经数郡，若言岚瘴更无春。度山烟锁埋清昼，为国天终护吉人。万里诏音频降下，一方恩惠尽均匀。丈夫才略逢时展，仓廪皆无亟富民。
老子生来骨性寒，宦情不改旧儒酸。停杯厌饮香醪味，举箸常餐淡菜盘。事冗不知筋力倦，官清赢得梦魂安。故人欲问吾何况，为道舂陵只一般。
及物仁心称物情，更将和气助春荣。智深大易知幽赜，乐本咸池得正声。竹箭生来元有节，冰壶此外更无清。几年天下闻名久，今日逢君眼倍明。
庆门崇构已多时，五百年方是此期。树长琼枝生较晚，珠根骊颔得来迟。桓温贵骨天然别，韦相传经道不衰。衡岳维高湘水阔，共知长与福为基。
山茶花开菊花紫，青桂童童立花里。柔姿翠干已可怜，更傍幽丛看花蕊。山僧揖我临阶坐，眼到栏边心即喜。便欲携归种郡斋，忍令此地风烟埋。
万叠层峦接远空，瑞云晴霭气溶溶。高于太华五千仞，秀出巫阳十二峰。蕙帐晓寒飞鹤怨，桃源春尽落花秾。鸾凰一啸最深处，仙客楼台有几重。
碧城楼角重凝眸，迤逦平原接古丘。七国战争人不见，六朝兴废水长流。远烟芳草年年事，明月清天夜夜愁。范蠡功成在何处，五湖波上一扁舟。
把酒春亭览众芳，水精帘箔逗山光。孤松冷落千年操，野槿纷华一日香。绿圃烟深迷蛱蝶，曲池波暖睡鸳鸯。文园莫惜鹴裘费，买取宜城作醉乡。
飞鹊翩翩暮欲栖，楚天新月射璇题。袖中已灭三年字，心曲惟通一点犀。步障影迷金谷路，桃花香隔武陵溪。瑶华好折无人寄，肠断江楼百尺梯。
明河清浅曙星稀，一夕欢娱一岁违。不是盈盈隔流水，也应轧轧废残机。人间累鹊经秋会，天上奔龙逐晓归。期约黄姑重相见，伯劳东翥燕西飞。
峨峨神岳吐灵襟，弱冠飞英翰墨林。楚国未登和氏璧，晋人惟重孔家金。文高千丈云霞彩，赋敌三都鼓吹音。圣代已招岩穴士，傅生他日定为霖。
三城楼阁半沈烟，雨霁春华斗逞妍。万叠翠茵芳草地，一番轻雪落梅天。南园晓色迷蝴蝶，西蜀风光怨杜鹃。谁向武陵归未得，桃花流水路绵绵。
薰炉香烬蕙烟沈，凛冽寒生翡翠衾。月国音尘千里绝，仙山楼阁五云深。离怀暗耿金壶漏，独梦多惊玉女砧。骑省中郎才调逸，拟将文笔赋秋心。
海宫天路杳无涯，万里星津驻客槎。月下旌旗仙女仗，云中楼阁羽人家。鸾丝缓引霓裳曲，绮席深倾玉酒霞。阿母未归方朔去，碧桃何日重开花。
思君苦节直艰难，四十穷经草野间。文为周衰能力救，礼遭秦祸欲重删。时无正说非杨墨，天与多才继孔颜。吾主聘贤方仄席，好将书币起东山。
白头四十未逢知，锻石裨天已后时。正好中行求独复，岂能上施学颠颐。生荣死辱如观火，吉去凶来莫问龟。若有名山归便隠，一编周易是吾师。
五老村中会隠时，投梭即是十年期。自谙海燕归巢早，祗恐山桃结实迟。伊吕功名何日到，轲扬辞业是人知。如君未忍抛簪去，买取青山寄岭陲。
南徐新政焕秋阳，九日登临喜命觞。送酒客寻方外士，观风人是省中郎。千家弦管闻谣俗，万顷湖山入燕堂。使节未归深有意，欲疏泾渎利吴艎。
万锸如云濬禹沟，荀卿桥畔舣行舟。珠躔合照贤人聚，银汉无波海客留。且作东山携妓乐，未应南浦送君忧。辛夷花发春醅熟，只俟郊原雨少休。
自怆宫车别帝台，寄言篱菊不须开。心丧忍到行春浦，耳病慵携迟月杯。天色阴沈鸣雁过，物华零落暗蛩催。却输小杜怜嘉节，酩酊齐山夜始回。
月满霜飞菊始华，幽丛冷落带烟斜。篱边过却重阳酒，泽畔谁怜野草花。湖学先生归解组，安州司户老居家。皆因晚节无人用，陨涕临风为尔嗟。
灼灼秋英缀露华，白衣不见日空斜。细看未减重阳泪，更晚犹胜二月花。城里好山何处寺，门前多竹甚人家。直须载酒频来赏，莫为衰迟便感嗟。
百尺楼头水际天，楼东直与海相连。江山气古南朝后，风物神清北固前。沙鸟晴栖甘露月，布颿时度广陵烟。何年乞得丹阳守，来此登临养浩然。
束刍弥月馆行人，白首无殊一面新。朔漠持麾惭未达，东方连骑喜相亲。卮言坐遣壶中月，物色频惊塞下春。使者不知为旅意，佳篇犹拟驻征轮。
尝陪星使款高牙，三月欣逢试早茶。绿绢封来溪上印，紫瓯浮出社前花。休将洁白评双井，自有清甘荐五华。帅府诗翁真好事，春团持作夜光夸。
修尾峨冠蜀锦裁，飘流应自玉关来。闲窥水鉴精神出，静刷金华羽翼开。野思未饶鹇洒落，羁栖聊与雁低回。不因久在司空馆，平日谁怜五客才。
生意淹留白水塘，樊笼多事岂吾乡。江湖已失秋南望，岁月犹欣塞北凉。白日稻粱应饱足，青云岐路莫思量。主人怜尔能鸣久，肯放逍遥物外翔。
才觉逢春春又还，风光摇荡客心阑。宫花不见姚黄蕊，苑茗初尝叶白团。㧛照祗惊霜鬓改，寻幽宁放马蹄干。夜来遍遍韩王宅，犹喜芳菲有百般。
名卿犹此滞闲曹，贲育何须举一毫。夜直甘泉西掖近，晓趋峣阙北辰高。蒙庄吏隠机心息，老杜诗成笔力豪。祗恐多才难久次，不同新进累资劳。
闻说庐山对县楼，蒲鱼聊足奉晨羞。宽心便是无声乐，省事还同不系舟。服药养真须少病，看经遮眼自忘忧。所嗟无计随亲膝，日与儿孙衣彩游。
城如银瓮万兵环，怅望孤城野蓼间。池面绿阴通易水，楼头青霭见狼山。渔舟掩映江南浦，使驿差池古北关。雅爱六韬名将在，塞垣无事虎貔闲。
土旷人稀使驿赊，山中殊不类中华。白沙有路鸳鸯泊，芳草无情妯娌花。毡馆夜灯眠汉节，石梁秋吹动胡笳。归来揽照看颜色，斗觉霜毛两鬓加。
荔子园林海日边，幽亭更在碧云巅。江山旧是无诸国，楼殿今为极乐天。五马如君多暇少，一樽惟我共游偏。须知白首留连意，已有新诗寄北船。
逍遥为吏厌衣冠，花谢还来访牡丹。颜色只留春别后，精神宁似日前看。雨余花萼啼残粉，风静奇香喷宝檀。祗恐明年开更好，不知谁与并栏干。
几年营此草堂栖，施饰名园百卉齐。曾学子真耕谷口，今容摩什老山西。龙台日上千峰出，雁塔云生一径迷。知有岭猿犹在否，使君高卧莫教啼。
老来归鞅海边村，犹喜诸亲聚里门。汉守朱轓临祖帐，韩侯清酒满离樽。猿惊出洞时三哭，梅送行人早一番。此去蓬莱峰顶月，梦魂应到荔枝园。
谁把繁英染绛脂，晓妆红淡腊前时。栽培上苑无多地，嘱付行人第一枝。朔雪有情相掩映，东风何事少嘘吹。莫嫌冷落天涯远，他日和羹气味移。
帝念唐风古未衰，便蕃恩宠命中师。暂驱太守朱幡去，应有儿童竹马期。塞外烟云千里静，帐前貔虎万兵随。谁怜白髪诗书帅，曾见昭陵坐论时。
暂辞天禄请名藩，养志安贫道可尊。南国士歌阳羡政，东州人识翰林孙。重兴阙里诸生学，好荐徂徕一子恩。平日皂囊应草疏，由来忠谠出家门。
仙跸传呼禁苑开，两班迎拜玉舆来。花围帝座重张幄，鳞上天钩曲赐杯。鸟散香丛声𪾢睆，人观灵沼乐徘徊。君恩更锡回鸾藻，还许儒生给笔陪。
君逢佳节忆还家，我亦淹留感岁华。清禁雠书惊白髪，故园吹帽负黄花。谢安行有登山屐，扬子居无载酒车。何日得归溪上隠，大收图史作生涯。
曲池收雨静无尘，结客留连半月春。洞里桃花青叶嫩，墙头杏火绿烟新。风光冉冉非前日，物色依依似故人。官满又归延阁去，忍将诗酒负佳辰。
片片分明是六花，迷人只见乱如麻。穷阎处士愁穿屐，明眼高僧笑点茶。十二玉楼开阆苑，三千银界遍河沙。解空老子能提唱，郢曲幽兰未足夸。
相逢不及荔枝期，况值千岩雪洒时。南国小棠偏去近，北山逋客独来迟。云中直有三清路，尘外都如一局棋。闻欲引泉添洗药，未应夺我凤凰池。
皓首潘郎少似君，一麾新得浙江𣸣。神仙窟宅金华近，吴越封疆宝婺分。沈约瘦来题八咏，张颠醉后扫千文。才高政美应无事，莫厌双溪卧白云。
白云深处一轩开，凤去池空折野梅。山接九龙争夭矫，路盘千骑久徘徊。烟岚翠入樽前滴，水石深从涧底来。谁与忘机此栖息，笑看林鸟下生台。
清白传芳奕世居，阆峰华阁峻凌虚。千金不买连城璧，万卷惟存旧宅书。鲁邑弦歌兴国俗，谢家兰玉满庭除。今朝已觉孙谋远，人在西垣直禁庐。
翠竹庵前白藕池，修真常惜寸阴移。别生五气根原固，妙乐三清出处宜。黄阁主人思访道，绛纱弟子许观颐。兴来即到维摩室，岂待留侯脱屣时。
风毛雨絮小园东，天幕低垂惨淡空。苹浦万家云覆瓦，花蹊千树玉雕笼。穿林已夺春梅早，夹陇潜滋夏麦丰。湘酎狐衣虽可赋，岂无捐瘠在沟中。
谁榜天游向此轩，欲令幽隠味真篇。一心泯绝浑无计，万事撄宁付自然。持钵随缘朝乞供，闭门扣寂夜安禅。如师早契南华旨，即是逍遥物外仙。
幽芳宁贵俗人知，北省仙郎只自奇。颜色定应西蜀品，馨香不减上林枝。胭脂著雨深红日，葆髪临风半白时。几欲相从花下饮，许昌词藻愧难追。
梅岭峰前习隠亭，拂衣聊此玩真经。四时花木锦绣谷，十里江山水墨屏。猿鹤只愁空北岳，鹍鹏终待化南溟。知君不是荣轩冕，未忍锵锵去帝庭。
芦苇萧疏天气清，水含山色照重城。绿芜何处管弦地，碧落旧时钟鼓声。三峡桥边秋雨过，六鳌宫里夜潮生。萧郎秦女无归约，十二瑶台空月明。
耻与笼禽饫稻泉，满怀霜雪独萧然。千年华表曾留语，万里青云此息肩。养性最宜栖露苑，引吭时得唳晴天。神仙骨法人难相，除向瑶台玉简编。
天开华德嗣音徽，尝拥真人御殿闱。万国母仪坤积载，两朝圣嗣日光辉。羞笾忽弃参差荇，宝匣空余澣濯衣。从此昭陵原上路，又添遗老泣皇妃。
庆寿蟠桃晓雾昏，忽闻笳鼓咽都门。宫闱有范遗文母，社稷无忧付圣孙。四海心丧同祖妣，一封手诏易陵园。君王孝感凌穹昊，未尽东朝欲报恩。
楚客多年泽畔吟，文穷尤见用功深。尺书屡贡宾王府，斗粟宁酬事道心。长铗由来歌旧馆，鸣驺从此别中林。寄言乡校青衿子，君去何人更嗣音。
郊原绿意动游人，湖上晴波见跃鳞。闲逐牙旗千骑远，暗惊梅萼万枝新。寻僧每拂题诗壁，邀客仍将滤酒巾。寄语文园何所苦，且来相伴一行春。
乞得湖山养病身，花时曾共忆行春。嘤鸣幽鸟还迁木，觱沸清泉复采芹。皂盖寻芳丘有李，彩楼观戏巷无人。锦袍公子归何晚，独念沟中菜色民。
春阴漠漠燕飞飞，可惜春光与子违。半岭烟霞红旆入，满湖风月画船归。缑笙一阕人何在，辽鹤重来事已非。犹忆去年题别处，鸟啼花落客沾衣。
新接枝头色倍添，马蹄寻处帽欹檐。春工别与铅华丽，佛地偏资好相严。红蕊欲开丹未渥，素香堪茹雪非甜。诗翁何事辜真赏，不许浮根浪发黏。
路余百里两山间，水驿山程总不安。谁把千金平滑磴，免教一叶委惊滩。行人感叹何时已，贤守功名百世看。次第吾闽都似掌，却嗤蜀道号泥盘。
高窗不掩秋气清，下见瓦沼涵泓澄。雨洗浮萍翠色静，青丛绿蔓相缠仍。阶前童童两好树，上有鸣禽不可数。杖藜书生爱苦吟，独立西风无旦暮。
人皆种花我种柏，为此劲性寒不易。三春虽怜少姿媚，岁暮方看霭颜色。南堂之南可数到，列树六本翠磔磔。安得驿使向姑苏，持以赠君比明德。
墙根蟋蟀鸣不休，夜宿学省高梧秋。昏灯钉壁照孤坐，悲风搅肠生百忧。久从尘事非我意，直有烂醉为身谋。谁能摆落世俗累，愿敝肥马同轻裘。
前日看花花正发，今日看花花欲歇。入门但见绿阴下，寂寞无人委春雪。狂风飘簸百卉尽，惟有清香吹不绝。攀条惆怅可奈何，与君把酒到明月。
我怀切切重切切，今日归当去年月。香车不复故道来，血泪空沾旧行辙。严风正射人面过，冻地惟忧马蹄裂。举头且愿愁阴开，悲搅胸肠刻霜雪。
昔年曾读子厚集，梦寐彼州山水佳。循良今慰远人望，潇洒仍惬旷士怀。楼头打鼓散群吏，林下啼鸟眠高斋。政闲境胜足佳句，好写大字镌苍崖。
栏干浮波走长桥，琉璃光中虹动摇。浪头画舸百龙首，鼓声叠叠来塞慓。我欣禊事得壮观，眼底不顾花飞飘。劝君酒到莫浪免，一春佳节惟今朝。
往岁游西谒季长，陇云秦树胜风光。分题红叶蛮笺腻，对举流霞彩袖香。宴洽翠娥连象榻，夜寒娇凤泥银黄。未知早晚重携手，惆怅而今鬓已苍。
少年结客洛阳时，闲傍东风驻马蹄。山色远饶潘岳宅，波光轻撼窈娘堤。花繁到处红如堵，酒好寻常醉似泥。赖有金台旧知己，应怜魂断虎牢西。
屏翳驱云结夜阴，素华飘堕恶氛沈。色欺曹国麻衣浅，寒入荆王翠被深。天上明河银作水，海中仙树玉成林。日高独拥鹴裘卧，谁乞长安取酒金。
东郊丝雨破浮埃，绣骑寻芳两两来。十亩霜阴青翳目，一篙溪色碧于苔。林花泛日鶑求友，垅麦含风雉应媒。绿柳朱栏多酒市，杖头谁伴玉山颓。
春晖东去月如弦，却拂凝埃敞北轩。几曲云屏空白昼，一帘花雨自黄昏。庭芜碧合阴虫息，窗树红稀斗雀喧。细忆旧欢都入梦，习家池上子山园。
官路飘蓬奈别何，塞垣相见此情多。酒樽重喜为亲寿，华髪犹能继子歌。行树坐思新种色，断冰应泛晚来波。紫荆山下游从少，独把雕章醉后哦。
二年牢落坐回山，平日交亲梦寐间。关外相逢非素约，樽前一笑慰衰颜。匡衡沿牒朝廷远，王粲从军幕府闲。跋马题诗离绪乱，霜风萧飒鬓毛班。
前日都门尽鹢飞，秋风执别泪交颐。清朝远谪庸非命，直道终申自有时。佳句应因子卿赋，胜游仍共鹡鸰期。宜春台上春归早，谁伴花前酒一卮。
帝思元老付关西，公受兵符与命圭。应识疲羸须镇抚，便期愚散豫招携。汉家宫殿看龙首，秦地山川入马蹄。自愧不才多病者，空哦嘉句滞幽栖。
绣鞅金羁十里尘，共传恩诏乐芳辰。千重翠木开珍圃，百尺朱楼压宝津。御麦初长遮雊雉，宫花未识骇游人。自怜穷僻看山眼，来对天池禁籞春。
西城驰道直如弦，百顷晴波御柳边。韶乐铿轰罗帐殿，春旗偃蹇近楼船。曲江未赐唐家燕，灵沼空思镐邑篇。几日金舆下阊阖，鱼龙奇戏出中渊。
一昨芳郊祖画轮，索居南北对残春。忽传河上相望意，未觉庵中独处人。几有高怀投绂冕，尚缘微禄走风尘。世间万事徒劳耳，清颍归来理钓纶。
闻说西桥水树间，不辞驱马涉风烟。疏篱老屋临官道，瘦棘荒茅蔽石田。欲下鸣鸦盘木末，远来惊雉落山前。瓢中幸有村醪美，不怕春寒雨满川。
回风萧飒过山西，一望平郊雨脚齐。但使农畴苏旱稼，敢辞客路踏春泥。暮投野寺明灯宿，声入幽窗绿树低。明日尘清洛阳道，呼童严驾候晨鸡。
两朝典策成挥笔，二府勋庸在运筹。历践枯荣皆德举，重陪闲燕是恩留。康宁必有神明劳，萧洒真无世俗忧。早晚安车赐高退，碧嵩清颍从公游。
几日东风独掩门，忽传佳咏感芳辰。应缘高位须忧国，未必多情便负春。过眼只看花艳疾，惊心初见草芽新。狂吟烂醉无拘束，始信光阴属散人。
毗陵今古号名州，况是风流得隠侯。吴岫稍迎双隼旆，洛尘凡敝几貂裘。预期庭下无嚚讼，还向樽前作艳讴。去去国门谁不羡，画船烟浪入清秋。
世事茫然剧转蓬，一樽何意与君同。从容谈笑皆尘外，恍忽游从似里中。还有桂华来静夜，稍惊梧叶下秋风。欲论归去令人愧，高卧襄阳有德公。
秋风吹雨入荒城，城下篱边菊艳明。佳节相从平日事，新诗遥寄故人情。浮沉薄宦非吾愿，俯仰流年只自惊。早晚郊扉收退迹，南阡北陌重逢迎。
朔风收尽冻云漫，细洒狂飘入夜寒。润浃土膏谣万俗，喜闻玉色舞千官。川原谁作呼鹰出，楼观朝宜跋马看。亚尹勤民流咏叹，一章高唱掩幽兰。
华阁岧峣冠道山，群公清晓集初筵。独持金印承新命，重对牙签识旧编。英俊雍容欣接袂，文章疏阔愧怀铅。一时高会形风什，留作儒林故事传。
出苑花光朱雪动，压波桥影彩虹摇。飞扬鶑燕惊高管，偃蹇鱼龙近画桡。早识浮名身外事，久判闲日醉中消。几年寥落同游伴，还喜春风并马镳。
东来鸣棹落河干，喜见孤幡佛树端。不谓尘埃走符檄，尚逢池榭拂衣冠。清风明月还相见，浊酒枯棋亦自懽。寄语京城骑马客，优游到底是闲官。
夜来飞雨濯残芳，绿遍童童佛树行。把酒可劳悲暮节，振衣还自喜微凉。清帘不下轻飏燕，别院时来暗霭香。自是嵩阳欲归客，为公聊尽次公狂。
河面参差结冻凘，清风不展画船旗。偶驱羸马知何适，独过长桥问所思。可喜身闲亲浊酒，未忘心竞是枯棋。凭君莫唱阳关曲，自觉年来不能悲。
长条飞动不依栏，淡粉浓朱巧作团。无语不辞终日立，有情曾是隔年看。春罗试舞衣新换，古锦藏诗墨未干。我为愁多悲节物，欲酬佳句泪沾翰。
曾见芳春二月时，弱枝繁萼动辉辉。难忘绝艳惊心丽，重惜良游与意违。好事几人能载酒，感时今日为沾衣。南宫老树无妍思，坐想东风绛雪飞。
上阁群公拜赐归，九衢春色遍熙熙。后房丝竹争相命，穷巷箪瓢亦我期。浊酒满樽聊混俗，嘉蔬登俎在随时。刘郎固自多幽思，门掩东风独赋诗。
春风几日到蓬莱，仙伯初惊杏蕊开。绕树独听清夜漏，怀人空对昔年杯。坐怜珍赏同心隔，愁见新芳入眼来。欲折繁枝有所赠，九重丹禁照瑶魁。
絮糅琼霏浩满空，平明骑马入春风。九重城阙寒光外，百万人家喜气中。不学闭门徒自洁，且欣携酒与君同。柳梢花甲从今始，便好寻芳下苑东。
广文自古无羁束，况复三逢着令休。纵酒不防官长骂，驱车聊过故人游。闲中日月随方罫，远外风云入小舟。准拟墙根菊花好，共乘清露赏高秋。
新衔佳命上金銮，递直连初寝未安。霜气稍依罗幕重，月华先近玉堂寒。诏函裁罢骞灵凤，诗句书成舞瑞鸾。学省地闲清赏隔，怀贤空向斗杓看。
天门朝日照崔嵬，车骑雍容下禁台。清景每将诗思遣，高情不为宠名回。山林岂要须长往，轩冕当知是傥来。欲与明公论出处，会乘飞雪旁金罍。
滁阳山水翳荒榛，公为开治物物新。自作嘉名遍华榜，连题秀句入青岷。泉声尚记岩寒夜，花思偏怜谷暖春。绝境坐驰高兴动，安能碌碌久风尘。
视草名臣润色才，玉墀晨退共徘徊。朝廷无事文书省，台阁相欢笑语开。少厌赓酬停落笔，旋寻歌舞约衔杯。广文主簿官闲冷，不是诗情岂合来。
结亭遐僻古江山，胜绝终为好事传。溪泛夜声来枕上，峰回午影过樽前。禽鱼旧识应相乐，花木亲栽益自怜。我抱沧洲未归恨，羡君生计有林泉。
驰道尘清生紫烟，帝临原庙拜衣冠。日华先向金舆动，霜气犹通玉仗寒。后骑绵裘明粲粲，侍臣瑶佩响珊珊。一闻佳句歌熙盛，不减都人夹路观。
翠竹苍林颜色老，游人安得故时同。沾衣似对金城柳，握管翻悲楚水枫。新鬓旋惊吟后白，好花犹记折来红。须知世事徒劳耳，惟有清樽不负公。
杨公白首困青䯄，坐对流阴颇自嗟。半夜星文穷斗次，平明春色遍人家。漫将愁思惊天运，好看新诗待物华。何日一樽相就醉，为君先探此园花。
万里青天洗曙霜，秋曦满眼对晴光。扫残遗秉川原静，折过寒花迳隧荒。偶入名园逢漆吏，远寻香刹问支郎。浮生宠辱何须道，幸有田家浊酒尝。
喧然佳句落神都，哀此援琴尚有余。未见校文登子政，空传为赋似相如。道存固可轻华冕，谈进当知得异书。推毂贤豪非我事，所期诗酒乐朋裾。
二年憔悴走京尘，匹马归来访四邻。足滑旧谙城下径，眼明重见里中人。青蔬不没荒畦雪，翠柏常留野殿春。风物自如人事改，夕阳哀泪落衣巾。
绿筿清涟得钓矶，制名翻与实相违。沉钩不忍潜鱼乱，回棹常侵宿鸟飞。林霭散余知月上，水风清极怯秋归。兴来诗就觞来尽，不信人间有是非。
才见高帆落归艑，又携轻剑逐戎麾。步兵厨里仍多酒，王粲军中不废诗。绝塞风烟通夕静，近关榆柳识春迟。花时不得同嬉赏，肠断东风把一卮。
高轩怒马一憧憧，夫子端居寂寞中。绿酒细斟消暇日，朱弦缓拨对春风。官闲势利无从入，道胜纷华岂易攻。即此便堪遗万虑，可怜夸者自穷通。
絮飞丝堕满春阴，叹息流光节物深。鸡鞠自喧游侠地，鶑花空思长年心。寂寥功业看孤剑，淡薄情怀寄素琴。我亦新来有华髪，并须携酒白头吟。
天津南望两涯间，蓊若青云乍吐山。花叶相催何日已，尘埃不断几人闲。郎官萧洒裁诗丽，博士龙钟叹鬓班。我独无诗亦无叹，朝驱羸马暮知还。
雷激霆奔夜复晨，天街流潦没车轮。清风皎日收无迹，妖蜧顽蛟亦有神。洊至已惊占习坎，汨陈深恐败彝伦。苍生可念非吾力，漏屋颓垣不庇身。
耳熟江南胜事传，闻君官去便翛然。江流截楚红尘断，山势吞吴秀色连。紫蟹迎霜新受钓，黄花吹酒正当前。嗟予不得从斯乐，坐看秋风发画船。
蓬莱仙构斗魁旁，递直初登汉署郎。云向城头收暝色，月从楼角放寒光。行看砌菊嗟残艳，坐对书芸袭暗香。景物过清浑不寐，素经雠罢得新章。
宫树烟开敞禁扉，儒冠罗立望天威。霜清广殿鸣鞘肃，日上觚棱翠盖飞。玉勒帊鞍龙在御，锦衣腰剑士成围。暂来直舍支颐坐，却听箫韶辇路归。
昔驱羸马望嵩云，正值嵩阳踯躅春。千古废兴都邑地，百年劳苦宦游身。曾耽胜事留连久，忽见新诗叹息频。君欲买山能遂否，它时愿作社中人。
轻如游泛坌如驰，朝雨才暗暮即飞。常恐旱风增气势，却教晴日损光辉。衣缁京洛言何验，缨濯沧浪志尚违。此物无情君莫诮，九衢声利走轮𬴂。
闻君买宅洞庭傍，白水千畦插稻秧。生事已能支伏腊，岁华全得属文章。骞飞灵凤知何暮，蟠蛰蛟龙未可量。莫以江山足清尚，便收才业傲虞唐。
莫嗟华髪尚蓬瀛，自古儒生半滞荣。学似杨雄老天禄，才如严助厌承明。一箪聊喜安吾道，几骑当知达此生。闻说东郊可携手，能来从我并鞍行。
车马萧条西出门，怜君宦薄意能闲。并游多得贤豪士，久困独无憔悴颜。白酒园林休洛社，黄花风露见岷山。男儿荣滞古来有，收取功名晚节间。
退传清门世有才，使君嘉誉蔼中台。未甘文墨工雕篆，聊取圭符试剸裁。垄上劝耕春晼晚，山前闻笛月徘徊。明朝建隼临长道，回首仙庐拂斗魁。
懒驱羸马傍朱门，来对祇园寂寞春。撩乱绕楼唯有燕，萧条垂箔更无人。未回山简池头马，空愧陶公顶上巾。留得清风满衣袖，为君吹尽鬓边尘。
浴凤池边雪舞风，题诗高揖杜陵翁。怀人共惜车音断，对酒须论盏底空。授简久虚梁苑候，引舟谁过剡溪中。今朝白雪闻君咏，千载风流未觉穷。
二十年来野逸身，懒能奔走傍埃尘。偶逢闾里闲游伴，同过丛林燕坐人。世事纠纷宁有尽，劳生萧散不妨频。晴阳缓辔殊多适，它日重来访道真。
柔橹咿哑画鹢东，翛然清兴不知穷。新秋草树轻凉外，落日帆樯远思中。人事感心怀素友，年华催鬓作衰翁。江湖旧约今仍负，肠断从南万里风。
楼外阑班晓斗垂，霜晴宫瓦湿琉璃。珠幢羽节严仙仗，桂酒椒浆洁祠仪。寒气导迎通律管，神光飞动属坛壝。定闻贾傅开良对，天子斋居待受厘。
荆州太守驾朱轓，宝笔题诗出御前。应厌笙歌消暇日，欲将才业效当年。千章翠木云间寺，百丈清江雪后船。看取古来良吏迹，苍碑突兀岘山巅。
参差天仗拂云台，雉尾分行剑佩来。万寿称觞臣节罄，九韶张乐帝颜开。班趋玉佩花相斗，舞入文茵雪屡回。疏贱恭承湛露赐，惭无辞藻咏康哉。
看山日日上孤城，不问云昏与雪晴。六六高峰长秀色，双双啼鸟忽春声。心惊流水光阴逝，身慕冥鸿羽翼轻。方促吏文严指使，不知诗兴坐中生。
突兀朱堂冠北城，云峰满目互阴晴。凭栏不负思山意，对酒何烦考鼓声。清话从容双麈秃，雕章温丽百金轻。归轩未必能相迟，梦绕西湖春水生。
高秋水木变清光，荷叶干枯𫁂䅉黄。习静久安融子懒，乘欢聊发次公狂。未甘浊酒欺人老，深喜寒花入坐香。更谢林端新月色，留连归舫尽三觞。
湖榭从来与众同，况于清晏奉群公。驱车即日趋翔凤，就馆初寒听过鸿。霜雪满髯仍自壮，珠玑落笔不知穷。太平鱼鳖今咸若，岂系区区一老翁。
红旆重来镇故乡，吏民欢喜拂牙床。忽颁优渥垂天诏，仍许衰残守郡章。自笑木鸡犹独立，人嗟竹马漫相将。君皇念旧恩非浅，南北圭符各一方。
曾陪道论接清欢，屈指于今四十年。不用笙歌娱上客，直将风月待高眠。黄花一醉犹能否，白首相逢是偶然。便欲投冠结闲伴，家山况与碧嵩连。
卧病河桥与死滨，还家重喜见芳春。辅藩行释绥安重，仁里欣闻缔构新。危堞遍临双远岫，平湖不受一微尘。知君雅有超然兴，香火它年作社人。
高堂突兀里人惊，丞相规模固自宏。移石远分嵩峤色，凿池切放潩泉声。茱萸结佩聊同俗，鹦鹉传杯岂吝情。右席先生亦华构，便应次第落新成。
春阴黯黯压城低，乱扑帘帷细点衣。梅蕊更寒犹竞发，杨花未暖忽先飞。便思樽酒陪公议，敢望笙歌近使威。绝景坐嗟清燕隔，一篮朱白慰旋归。
止足常佳汉二臣，早思幽退谢朝绅。奉藩终乏三年最，学道才知一日真。目病懒将书卷展，心闲得近酒杯频。朝吟夕啸无厌斁，正赖贤宾与德邻。
新得亭名号翠阴，轩窗环合尽青林。定知野客先回顾，何处山禽自好音。池面有莲风气馥，城根多竹月华深。明年便作归来计，应许携樽与抱琴。
颍水箕山一腐儒，麟符何幸玷恩除。未缘秕政休官去，真赖英贤接迹居。秀麦川原知雨足，清阴池馆爱春余。坐惭老拙无施用，空下斋帷学仲舒。
白首徘徊玷善藩，惭君先解左鱼还。未同一笑清樽侧，独想高眠翠竹间。素节消余宁复壮，妄情休尽只余闲。田园雨足官无事，趣驾何妨慰病颜。
久陪法从常怀愧，再领乡州始觉荣。政事敢言前可继，宠光深见古为轻。预装白酒留春盎，旋剪红葩出洛城。两道况闻时泽足，不妨吟啸玉杯倾。
定契多惭国士知，交欢重喜故人期。莫辞日嚼千觞酒，况值春归百卉枝。披竹共寻前会处，插花仍学少年时。词章褒纪明情重，坐讽行吟刻屡移。
一夜歊炎散烈风，清和从令气潜通。诚微敢谓天心应，政拙惟希岁事丰。便有欢声南亩俗，首传佳句少陵翁。心灰鬓雪无余愿，饱食安居与众同。
禁职台纲佚旧儒，青林华屋俨高居。炎天久隔挥犀论，暇日聊脂载酒车。雨逼秋容生户牖，风回凉思入襟裾。东朝第一推调护，圣主宁容久卧庐。
寒林冻卉谁观者，繁艳清香自得之。天赋好花如有待，日寻幽径不知疲。未逢驿使空怀远，犹喜山翁亦好奇。昔岁一觞今一咏，共陶真意不为私。
大隗山前一老翁，幸分州契接群公。饮豪肯放兵先北，论合须欣水必东。坐对华灯燃宝檠，行看红艳发珍丛。良辰胜事从兹始，嘉与吾民乐岁丰。
风回协气通青律，月破游氛上碧天。万盏华灯辉永夜，一犁甘雨报丰年。梅含宿润妆先试，荑展新桑手不拳。云势崇朝殊未已，坐看泽遍先垓田。
凤凰台下芳林合，鸭子陂中绿水深。不惜清光输曲沼，欲将幽韵伴鸣琴。余波及晋良惭昔，春服沿沂正在今。洗耳濯缨何足道，愿同沉醉复高吟。
再临乡国两逢春，乞与优闲荷帝宸。德薄敢同商四老，论狂难预汉诸臣。行吟水际花粘履，燕坐林间絮点茵。早晚湖波照车马，为君酌酒鲙鲜鳞。
闾里幽居几案前，迹虽相异意同然。禅书罢阅成端坐，讼牒希投得晏眠。情累已知超永劫，身名那复计当年。才疏政拙逢嘉岁，敢窃天功自谓贤。
光阴不觉成陈迹，事变何尝有定期。身外闲愁无自入，饮中欢兴未全衰。编排暑后新投酒，检点秋来合唱辞。更欲邀君浮画舫，藕花菱蔓满西池。
老来事事皆抛尽，惟独忧民尚有心。深喜天公回气象，便同田父作讴吟。缘何更得闾阎暖，恨不偏于垅麦深。禅伯静中知我意，琅琅佳句玉其音。
居尘不染先生意，与众同忧太守心。两处本来非异事，一时都把付高吟。忽惊瑞相家家遍，潜助春功日日深。拥鼻临池哦丽句，水泉风竹共清音。
勇脱尘冠尚壮年，高斋图史日萧然。不教歌舞家规在，善作文章世学传。道旧每思倾浊酒，仰高徒觉愧华颠。相君昔展西陂尽，好约春风放画船。
香炉峰色压群山，仰眺频欹使者冠。江面烟波摇紫翠，佛宫金碧照晴寒。密藏幽谷梅千树，散走鸣泉竹万竿。今日顿惊尘虑尽，一章佳句雪中看。
山林曾是自由身，岂合区区入世尘。萧散未能忘故态，优游聊喜及时春。闲中浊酒偏亲我，风外飞花欲趁人。多谢鸣鸠催对雨，坐惭无术粒斯民。
五分符竹尽吾乡，圣主恩私溢故常。揽辔岂能清北道，支筇时得问西堂。湖边冻柳生春意，月下晴梅动暗香。乘兴可能同一醉，闻君筋力尚坚强。
少年初见一经横，籍籍文场蔼俊名。抗志直思追二祖，得官今乃后诸生。赐袍便欲欺芳草，贺酒犹能及落英。我亦林泉有归兴，待君吟啸乐升平。
白首昏昏度岁年，忽闻春至便开颜。溪头冻水晴初涨，竹下名园昼不关。旋得歌辞教妓唱，远寻梅艳唤人攀。如今尚有官拘束，解组归来始是闲。
三月韶华大半过，好花零谢已无多。暮年光景如残梦，浮世尘劳付浩歌。游子有时眠岸草，啼禽终日在庭柯。白头不作垂钩客，辜负春湖十里波。
庭讼萧然昼景清，每因闲暇接耆英。言诗屡奉从容论，对酒常怀淡泊情。解秩尚思嵩峤色，入朝还听禁钟声。怜君壮岁多留滞，不尽鹏抟九万程。
雪尽尘消径露沙，公家池馆似山家。翠痕满地初生草，红气通林未放花。匝岸平波清照雁，压城危榭斗回鸦。自惭白首犹圭组，此地年年赏物华。
南园卉木遍春光，独爱琼葩掩众芳。不为雪摧缘正色，忽随风至是真香。未经采折携樽酒，忍见飘零入野塘。醉客为予簪白髪，栏边几作少年狂。
临池余事得忠臣，白刃林中不动身。见义舍生安为己，怀谖保位独何人。英名在世长如日，遗像于今凛若神。一览精诚方自失，羞将累句刻苍珉。
林泉萧洒逸平生，不识人间宠辱惊。美质自全荆璞贵，嘉名长共洛波清。身虽贫约非原病，诗为穷愁似孟精。命驾高踪久无继，一时风义独归程。
老病归休得桶楼，吾庐萧洒乐天倪。北窗偃卧都何有，东阁过从亦自揆。碧桧轻烟无鸟哢，绿槐风细或蝉嘶。世间万事全如梦，岂得南华物我齐。
势利拘牵无已时，超然真乐绝端倪。家风淡寂从今见，人事尘劳与我暌。门外旌旗犹坌拂，辕间款段已鸣嘶。何当解组如初约，直与西京二傅齐。
谁测天工造化情，巧将红粉傅金英。武陵溪上分佳色，陶令篱边得异名。不使秋光全冷淡，却教阳艳再鲜明。瓮头消息香醪熟，何必黄花便可倾。
霜女星娥不俗情，施朱点出浅深更。平泉记上遗嘉品，本草经中注别名。气得清凉开更早，色沾寒露久逾明。今朝樽酒来篱下，不为重阳为尔倾。
鸦腹灵砂养就丹，知公不复更衰残。洛川花下经春醉，潩水亭边尽日欢。白髪高吟思老笔，青娥嘉赠伫华鞍。淮阳过客如相问，莫道闲人姓范韩。
少年议乐至颠华，作得文章载满车。律合凤鸣犹是末，尺非天降岂无差。劳心未免为诗刺，聚讼须防似礼家。一曲银簧一杯酒，且于闲处避风沙。
昔闻有客荐扬雄，清世文章又见公。奏赋独高天下士，辞荣远继古人风。怀贤不啻三秋久，置酒须期十日中。幸有红芳妆点在，可无多愧白头翁。
繁花乱委茵铺锦，弱柳交垂绿作笼。竹影入波添旧翠，桥阴横岸见新红。临觞善谑如平日，落笔佳章有古风。早乏斯文华国体，更将何术代天工。
南园百草雨中秋，把烛题诗寄驿邮。意重不辞终日看，韵强深愧隔年酬。登山屡赴幽人约，筑野犹稽圣主求。命驾幸无千里远，春湖舣楫待君游。
闻君初欲挂冠缨，便构兹堂不日成。桐桧茂阴归后得，烟霞高兴坐中生。禅心皎月通宵静，诗思寒泉彻底清。十五年来饱闲散，纷纷人世自浮荣。
严冬温气袭人间，忽听繁声慰病颜。从律好风千里至，执权真令一朝还。顿抽陇麦全如揠，欲绽江梅已可攀。主尹勤民嘉岁望，径携歌鼓乐幽闲。
丛头金菊层层闹，木末丹花艳艳红。美景岁时暌寿斝，流光朝暮阅疏钟。诗成洛社腾邮置，梦绕伊川捧杖从。早晚安车来就第，樽前重奏喜相逢。
熠熠萤光草际流，及时高宴落霞洲。繁弦急管宜清月，细蕊浓芳艳晚秋。飞鹭欲来迎画舫，跳鳞如喜脱金钩。知公加数为醇酿，应许闲官烂漫游。
久治孤学慕轲丘，投老还乡寡所求。蓬荜随缘安静默，林泉乘兴访深幽。高门此地成君志，方驾何时写我忧。白首故人知所待，一竿同钓鸭陂头。
杖策乘缘利有生，闻风犹得耳根清。去年俱是凝然体，存殁徒伤妄者情。灵骨不随烟共尽，真心常与月孤明。世人欲识泥洹路，问取师今第几程。
向晚低云还作雨，稍寒飞雪又随风。新芽展尽枝头绿，落花飘成水面红。身外有名皆是妄，杯中无物未为通。扁舟少待暗阳放，西阁何妨一醉同。
山鸟凡禽处处鸣，独怜清啭久无声。起从岩谷春风晚，飞过林塘霁日明。不为好音轻俗耳，自逢真赏动诗情。少年乐事今抛尽，节物催人只自惊。
炎蒸消尽作浓阴，湖上兹游喜重寻。急雨洗开荷芰色，清风借出管弦音。凉生顿觉𫄨衣薄，欢至宁论酒盏深。善谑清谈都有适，过从所得在知心。
堤边杨柳无穷碧，亭下芙蓉四面红。岛影低回明镜里，荷香浮动绿樽中。清心不厌飞山雨，动髪时欣过水风。鼎足坐谈非俗侣，不归名教即真空。
眉秀瞳青却少容，精神强健几如公。相逢细雨开篱菊，自愧繁霜满鬓蓬。谈道远追西域祖，题诗今得少陵翁。锋车北去归何日，且愿从容一笑同。
春风吹袂逾嵩岭，秋雨随轩过颖亭。达理偶同无剩语，论交虽晚便忘形。两株枯木同危坐，数朵寒花伴独醒。鸭子陂头好光景，几时重见聚华星。
云凝野旷接高低，切切寒侵使者衣。客路恍惊霜鬓改，家山回望玉觞飞。更添宿雨催花润，未放春雷起蛰威。柳色压堤清溜满，舣船持酒待君归。
高冠趋尹君方掾，促席迎宾我已翁。交态不忘平日厚，歌声犹似少年工。映阶露菊秋吟苦，盈筥霜榴岁问通。每与东邻话知旧，白头强健几人同。
高堂六月苦炎曦，雨逐轻雷过后池。水面凉生跳赤鲤，林端声寂语黄鹂。翠深岸筿无风乱，红重蔷薇到地垂。清景虽嘉欢意少，白头支策坐题诗。
红芳落尽鸭陂边，白首伤春倍惨然。自愧闲官消永日，独吟佳句想当年。早休诸吏眠斋馆，时引双童上舞筵。闻说年来亦归兴，琳宫仙籍旧无员。
寒威暗袭春和去，坐拥重裘仅自温。对景直须忘适适，随机聊耳不言言。兴来一笑非缘酒，道本无忧岂在萱。欲与何人论此意，竹风松雪满西轩。
平池旋涨西山雨，密竹频惊北户风。垂箔屡销檀炷紫，出门时看杏梢红。酒成岂见甘而坏，花在须知色即空。只怪雕章今日至，不知清醉昨宵同。
麦苗黄熟稻苗青，饷妇耘夫笑语声。楼上清风帘箔静，田间白水鹭鸥轻。展亲会集从容乐，娱老讴吟放旷情。羽孽渐消民食足，更无余事计亏成。
沉阴消尽见春和，初放扁舟溯绿波。水际踏青怜日暖，林间举白为花多。狂从田妇窥篱看，醉任家童刮鼓歌。年少纵欢饶点检，老欢终不挂谁何。
云阴开剥日光穿，和气随风近酒船。湖面波清浑见底，楼头山碧自生烟。兴长不忍回孤棹，歌懒才能逐缓弦。因子樽前话归计，醉魂先到岘山边。
一夜严风结素波，盍簪宁避晓寒多。范滂揽辔方清俗，墨子回车岂恶歌。云外雁寒惊岁晚，林间鸦语弄春和。知君不久承宽诏，始奈红裙绿酒何。
持梅况酒诚为得，对雪看梅始见真。失素定应潜送腊，露红如欲巧矜春。神凝姑射今仍在，云覆巫峰晓更新。谁识仙家事严秘，舞妍妆靓不传人。
荆州解绂十经春，回梦青林绕汉滨。霜气轻寒催柑实，渚波余润作甘津。僧园采掇宁论数，客路奔驰竟占新。雪意垂收高会缺，分金聊助席间珍。
朝言民事两无裨，谢病还家独掩扉。散髪时从溪叟乐，荷锄仍逐野农归。山当楼槛千螺髻，柳绕湖波万羽旗。雕鷃逍遥各天分，抢榆何意著云飞。
喜公新就好林塘，方驾来游属盛阳。广厦阴凉回暑气，平波炎赫变秋光。酒中未免分清浊，身外何曾校短长。地胜人高多乐事，须知洵美是吾乡。
竹阴回抱柳阴敷，石色青青润不枯。暂到已经风力劲，更清须待月轮孤。波涵天影迷高下，云覆山光变有无。暑退疾清人意健，纵吟狂醉是良图。
湖上和风艳翠漪，柳枝摇动草芽齐。珍禽彩翼嬉晴日，游女红裙上大堤。新试画船浮鹢首，却惭美盎乏驼蹄。喜君不负持杯约，正是桃花水满溪。
杨花飞尽叶成阴，坐阅啼禽百种声。戴胜催耕当是月，杜鹃遗恨岂今生。及时燕乐风骚急，感物伤嗟老大情。自笑拙艰成底事，十年不听上林鶑。
少陵昔日富辞华，愁见飘零万点花。写物高才从古少，伤春情绪此时加。恨无巧语谗风伯，直欲狂图系雨车。莫怪晚来觞屡釂，白头判得醉流霞。
昔叨符守访乡评，守节安贫得水名。道在莫嗟为邑晚，禄微须喜及亲荣。风吹白菊篱边别，雨落黄榆塞下行。善抚疲羸修分职，边庭无事正休兵。
处仁由智古常然，贤者宁同聚所寰。植木便知如渭水，结茅仍得见箕山。杯深不许嘉宾诉，花小须防稚子攀。投绂归来无异事，许公诗酒断生还。
桐叶翻飞荷芰香，好风吹暑作清凉。便惊帘幕生秋气，径促金丝尽羽觞。浮世已谙身是幻，高歌莫笑老仍狂。知君不久还符竹，烂醉犹须教十场。
重迁岂是贤人累，乐内非期俗子夸。万瓦生烟新起第，一经消日旧传家。浮舟共爱清湖色，披竹时寻曲水涯。未信闲中无事役，隔年贪看别都花。
十年灯翳视浮荣，兀坐翛然槁木形。别后情怀非往日，老来光景似流星。厚恩未报心徒赤，多病何从髪复青。一览雕章思旧好，忽如醒病得初酲。
逍遥堂下去年梅，还向春来撩乱开。白髪每思同泛客，红芳应怪久停杯。鸭头新浪暌游泛，鹭羽遗民寄剸裁。闻说铃斋多暇豫，何时度曲逐风来。
飞尽杨花见绿阴，飘然轻盖返家林。野堂泥落归双燕，纹簟风清戏一禽。秀麦柔桑皆有望，高轩华衮久无心。知君自得闲中乐，早寄新诗别后吟。
十五年来自在身，晴天万里见孤云。闲中密迹常同俗，老去忠言尚爱君。一坐精神归素发，两行歌舞避红裙。早梅时节华灯夜，日伫车公共醉醺。
忘机人似汉川阴，取友从来亦断金。华屋万楹开里第，清池十顷是家林。笙歌喧甚犹能默，觞斝飞余不废吟。便欲与君从此适，藕花风外一披襟。
池上朝来玉露零，檀心先向日边倾。侧金巧样新成盏，蒸栗温姿始号琼。芍药未应推艳品，牡丹须合避姚名。秋花碎琐谁能数，醉眼逢君亦自明。
春花夏蕊已飘零，秀出秋芳一朵倾。禀赋定应全得土，遮围须合尽雕琼。鹄衣照水匀颜色，仙袂无尘莫壮名。应笑菊花妍意少，篱边冷落伴渊明。
华构经营不日成，宛如图画着丹青。温貂密坐浮香篆，绿蚁盈斟照弁星。得地新篁皆袅袅，凌霜修桧自亭亭。祝公眉寿长康乐，不学痴人事醉醒。
鸭子陂边昔并游，别来频见藕花秋。十年已惯身萧散，百里空嗟手滞留。道在岂常忘塞马，机闲真可伴沙鸥。平时几案应多暇，还有妖歌近耳不。
郎官高会一时贤，胜践幽栖近接联。敢论怀黄夸故国，聊欣垂白上华筵。同心况是论交旧，二首何疑贵老年。东里作诗成故事，明珠当尽落吾前。
乍去炎氛浊暑中，高怀幽事不如穷。乍怜老竹梢云碧，已见新梨著露红。回雪舞腰来洛浦，仰天歌韵有秦风。雄图壮节消磨尽，所得清樽一笑同。
少年嘉誉冠诸生，白首青衫仅有成。千里辛勤州县职，一觞凄惨里闾情。家临颍水花催发，柳绕长堤絮扑行。寸禄折腰何必去，道存心在即渊明。
锦衣赍钺耀当年，心在王家迹在边。论议每先诸将勇，规模仍袭仲兄贤。一朝华栋飞翚动，四坐清觞插羽传。欲赋酬章惭懦武，白头终日诵尘编。
地传槐大井泉深，昔侍先庭此镇临。奉使共成三世泽，思亲还怆百年心。怀金岂足骄颜氏，抱瓮徒劳拙汉阴。抖擞尘中千万虑，海风高处坐披襟。
伤思易子闻前戒，务学求师是至言。岂有车鱼延上客，欲将诗礼示诸孙。青衿散后人千里，黄菊开时酒一尊。壮岁雄图当自勉，未应长啸入苏门。
南陌西陂趁物华，归来扶杖重咨嗟。绿罗浅淡新开叶，红玉玲珑半谢花。泉溜拍池初跳鲤，柳枝含雨不胜鸦。啼禽亦有伤春恨，百种鸣声到落霞。
林塘潇洒夏阴初，翠窦红芳助燕娱。不用俗音流乐府，自期仙御下蓬壶。金跳巨鲤开纹浪，雪洒群鸦度绿梧。日落人归尤胜绝，篮舆回首尽城隅。
共喜忘怀势利间，每逢嘉景便开颜。梅花冒雪轻红破，湖面先春嫩绿还。浮蚁浓来当为釂，冥鸿高举不须攀。我惭习气欢狂在，未及仙翁一纪闲。
常记当年并马鞍，翛然无事世尘间。独怜交契如君少，仍喜官曹共我闲。却顾旧游空岁月，欲传佳句邈河关。从今会合尤须数，此别相看鬓已斑。
翠木珍丛百亩间，我来虽晚及春残。未嗟流景飘蓬疾，犹喜余芳对酒看。斜照舒迟明埤堄，清阴迢递覆栏干。凭君莫剪高花尽，留插游人醉后冠。
故人一别两重阳，每欲从之道路长。有客忽传龙坂至，开樽如对马军尝。定将琼液都为色，疑有金英借密香。却笑当年彭泽令，篱边终日叹空觞。
买得田园便退身，世间今作自由人。不争路上风波静，无相光中日月新。红叶委阶非异物，碧峰当户见全真。知君未放狂心歇，兴在陶公漉酒巾。
枕石漱流尘外趣，随缘应物谷中声。更无宾主能酬对，自有儿孙可使令。万古清风归法语，一轮明月伴经行。鳌山成道知何日，时伫雷音警妄情。
朱颜绿鬓尽才良，永日逍遥宴此堂。乐事已先桃艳动，欢情仍共雪花狂。梦中身世知虚实，醉里光阴任短长。荣辱誉非那复问，无何有处是吾乡。
胜地名蓝代有人，惟公传得国师真。苍崖翠壁风流在，杰阁隆楼指顾新。半死半生排俗世，一颦一笑是家珍。欲知闻法诸天喜，庭下于今有瑞筠。
哭兄悲友老来情，默默终朝究道精。双毂幸回贤者驾，一觞聊展故人诚。身随风力常无住，辩若河源每自倾。早晚东城见华屋，与君垂白话无生。
青帝收寒岁令回，彩幡今胜下天来。人声恺乐归歌缶，风气恬和拂寿杯。髪逐时光明似雪，心谙世味冷于灰。西堂梅蕊今年晚，应待安舆到始开。
松柏无心自后凋，此心无物更寥寥。伯夷岂是归周晚，孟子空嗟出昼遥。谈道每嗤犹有待，当官常欲取非招。荒园寂寞无谁语，兰菊幽香没艾萧。
华髪苍然亮直身，谁将彩笔欲传神。论功顾我常流汗，好事烦君为拂尘。汉阁寂寥班氏赞，伊川潇洒白公真。怀贤却坐酬嘉句，空觉中郎善愧人。
戕性伤生俗所同，人间今见百年翁。无稽不学公超雾，有待犹嗤御寇风。心到灵源千虑息，气随真火百骸通。临觞不用嗟离阔，达者相忘道术中。
孤身万里逐流人，两见炎洲末利春。勋族每蒙朝念旧，圣恩方与士更新。忘忧自有禅心静，御瘴无先道气醇。傅野为霖非我事，愿闻雷雨跃穷鳞。
万里多仁德有邻，故交仍珮左鱼新。欢娱每恨流阴驶，谈笑几还太古淳。浮蚁生光盈寿斝，惊鸿取势落华茵。题诗寂寞高眠冷，笑杀尊前起舞人。
精祷潜通上下神，恍然佳气一朝新。隆楼杰阁偏宜晓，槁木残荄尽变春。有客裁诗传锦段，谁家度曲试朱唇。相思不得相从乐，虚作箕嵩无事人。
愧无奇策辅吾皇，乞得闲官老故乡。壮志未甘悲白髪，欢情犹看舞红妆。长歌不计闲光景，吟苦难滋旧肺肠。多谢同心二三友，每传佳句挹华觞。
止足嘉言每念兹，不应华髪叹归迟。非关启第夸三战，直为营巢欠一枝。盛放清风来北户，细分鸣溜入西池。十年契阔多遗恨，今日欣同仲氏篪。
人生大节在行藏，七十归休有旧章。红旆碧幢虽帝宠，紫嵩清颍是吾乡。老依莲社心冲寞，梦绕榆关路杳茫。何日安车解归鞅，浊醪鸡黍晏东岗。
十年三退卧吾庐，解组归来始定居。数亩家园荒杞菊，一池秋水拂龟鱼。临花对月难忘酒，咏古怀贤不废书。更欲两忘真俗累，逍遥常御白牛车。
水际茅亭竹下庵，清谈竟夕不知厌。伽佗善巧何能继，经藏幽深亦许觇。额内珠存虽本有，眼中金落复谁拈。圆通到日如相问，为道春来米价添。
与君仍世接游从，造次相敦德义中。善继家声名父子，不追时好古人风。流光岂受长绳系，妙道才容一线通。待得铃斋民讼简，更将此理问庞公。
敏学高文俊茂身，少年今见鲁公孙。明心早得无生意，清耳常闻有味言。绿鸭陂中春纵棹，芰荷池上雨移樽。临分有赠非他物，声利精忘道始存。
谢事归来老白头，杜门终日绝营求。顾惭义礼非先得，窃幸英豪许并游。介寿又逢春酒熟，贻诗常骇暗珠投。自惭筋力难为礼，不及低回奉献酬。
亮节金坚气玉温，入登廊庙出藩垣。谈经每尽先儒意，议政居多长者言。恩恤疲羸蠲重赋，礼加耆耄屈常尊。白头但祝公归早，南陌东陂并短辕。
万岁山中美木成，古今灵寿得嘉名。龙鳞未测他年化，蜗角先从每节生。禅拟问来须便打，醉思吟后不妨行。使君有惠怜衰薾，欲报惭非藻思清。
文才武略有家规，懿行乡闾雅见推。乘障讵能申远业，偃戈良喜遇清时。风吹秀菊篱边发，雨落黄榆塞下悲。白首情怀何以慰，从军早寄仲宣诗。
后稷明农佐有妫，耻令世有一夫饥。勤民事业能如古，闵雨精诚必应时。顿觉微凉生水际，尚思余润浃天涯。恤人自享宜君福，小疾何须更祝厘。
上冢还家古所荣，白头今日倍伤情。怀今又出高阳里，夹道争看太守旌。应念少游尝有语，可能疏氏独高明。昔湖水色清堪濯，毋使尘埃久污缨。
前贤遇雪方乘兴，何况雪飞欢兴时。自古难并惟美景，人生不饮是痴儿。颠狂故态无先舞，淡薄幽怀子独诗。安得琼花更飘洒，常令此物及蚩蚩。
早为书殿同游客，尝贰侯藩共理臣。流景又逢黄菊节，狂欢犹记紫荆春。浮生几度花前饮，访旧多为柏下人。闻说真乘得深趣，暂抛珍御出埃尘。
黄花池馆雨余清，载酒亲迂太守旌。交契早陪廊庙语，宾欢曲尽里闾情。尊前白髪时间乐，烛下红妆分外明。今日始谙闲气味，十年枉却叹劳生。
壮岁希高事独清，介然何意慕三旌。无邪每奉先儒戒，有犯常存狷者情。任重股肱惭暗弱，老全骸骨赖休明。非因大旆闲来往，仲蔚蓬蒿绕舍生。
应为开门近太清，故携歌管逐双旌。酒逢欢后宁论量，语到真时不属情。木叶吟风千籁作，菊丛含雨万珠明。知公几案常丰暇，诗思如泉日夜生。
功名无得得闲身，位列东朝愧汉臣。空性屡捞潭底月，浮名那记禁中春。知音罕遇忘言士，绝学常思过量人。莫取无心心外道，此心生处即为尘。
秉节当官号直清，非招不往为虞旌。书闻玉座光儒效，任久琳宫长道情。老纵笔锋尤壮健，醉评花艳益精明。吾人岂是蓬蒿士，默默拘挛过一生。
风骚宿将勇于行，白日堂堂整旆旌。再鼓未甘衰战气，千毫犹可奉诗情。忘机始验朋欢浃，受恶方知酒令明。了得本来常寂灭，一尘何足累无生。
炼得朱颜老不衰，归来三径有余资。青林蔽日深开第，翠竹生寒密映池。明月泛觞频度曲，华灯照序未收棋。白头默坐公毋怪，独爱泉声入夜时。
翠叶亭亭出素房，远分奇艳自襄阳。琴高住处元依水，青女冬来不怕霜。异土花蹊惊独秀，同时梅援失幽香。当年曾效封培力，应许移根近北堂。
黄中秀外干虚通，乃喜佳名近帝聪。密叶暗传深夜露，残花犹及早春风。拒霜已失芙蓉艳，出水难留菡萏红。多谢使君怜寂寞，许教绰约伴仙翁。
白首归来养性情，同时流辈尽雕零。忘怀物外思游好，访旧樽前得典刑。霜月醉留湖榭白，雪风吟度陇山青。斯民利病君多识，好奉新书谒帝庭。
谋猷久恨辜明主，骸骨终蒙赐老臣。绝口敢论当世事，放怀重老故园春。闲寻物外忘言客，喜遇杯中得趣人。能作新诗仍寄我，知君心不在埃尘。
开斋坐阅岁华空，乐与贤豪燕喜同。清影屡移松桂月，和声频送管弦风。远于籍外追歌妓，恨不樽前作醉翁。况近始郊多废事，共迎萧露入弦中。
十五年来此地行，白头重到不胜情。寒梅未放黄金蕊，冰绽初流碧玉声。憔悴霜松如有诉，纷披风竹似相迎。红裙散后歌音绝，海鹤阶前时一鸣。
竹际松间构小堂，高眠客榻燕华觞。每询浊酒频加酿，不问余金几在囊。自愧效陶无好语，敢烦凌杜发新章。庆门又喜亲才子，藉藉声华满士乡。
浮生难得是华颠，美景能并属禁烟。况值公庭多暇日，且欣农亩兆丰年。曾裁酒量容杯斝，谓品歌声被管弦。莫道老人无气力，能排万事付陶然。
晴阳溢目尽光华，乘兴闲来步径沙。水满不知新获稻，霜严犹放后凋花。传心密处宁离妄，着眼高时亦是邪。竟日清谈何所得，鱼沉鹭起各归家。
十五年前相遇地，白头还喜一樽同。从容笑貌忘君老，款密情期似乃翁。别席俯迎篱菊秀，全家看尽渚莲红。临分不用言为赠，奕世忠臣自祖风。
措枉我先违陛石，均劳公亦下堤沙。已欣晚岁逢良友，更喜高秋见好花。旨酒芳新来似水，危亭清绝至如家。三杯举白歌相和，忘却风前两鬓华。
恩予琳宫庇病身，闲中得近酒杯频。偶成五老追前会，仍喜三公作主宾。欢兴到来歌自发，吝情消尽语皆真。时人不用惊疏放，同是羲皇以上人。
官冷身闲百不营，一时高会得耆英。杯心酒气兼香重，池面水华共月清。铁骑忽从弦上出，水龙争向笛中鸣。白头学士耽禅习，未免诗魔搅道情。
光禄新堂指顾成，非奢非俭称高情。春风为我开朱户，晴日从公驻彩旌。庭下早梅惊喜客，门前垂柳欲啼鶑。追攀梦境终何得，识取家乡旧路行。
常爱公家好弟兄，忠言直道友于情。心期光禄朝中驾，目断将军塞上旌。埤堄高风回过雁，琵琶宵寂语流鶑。共欣出处非它辙，报国诚身各自行。
白首还家再遇春，每将弦管乐脾神。况逢旧相分藩契，仍喜闲官脱世纷。灯散异光全作昼，歌翻新调欲留云。归时绝景醒余醉，极望银蟾照玉尘。
鲁公旌旆镇兹邦，曾奉樽罍佚老堂。彩服过庭闻政术，缁衣传世见诗章。斗龙门外波光绿，集凤台边柳色黄。应感归欤形丽唱，故园春草满池塘。
如公举世几何人，八十年龄自在身。处俗不绕诸有相，持心肯受一微尘。逢僧便出衣中宝，待士多陈席上珍。火宅未须生厌苦，不离当处岂非神。
落尽芙蕖十顷红，败荷衰草满秋风。夷犹画鹢来天外，嘹唳惊鸿入镜中。亭榭装成如待我，樽罍开处便思翁。粗官岂得君留滞，府第深严合在东。
先帝宫藩昔曳裾，便将狂直许倾舒。制分内外常更掌，省列东西亦预除。敢以功名为己任，自知谋议与时疏。归来粗足生生计，幸免乡邻厌乞诸。
享厚功微每愧颜，辞荣聊企汉疏贤。居民未睹黄公化，过客空疑绛老年。适用每惭龟手伎，全生真赖马蹄篇。从今风月知无负，鸭子陂中有钓船。
浮云名宦祗劳人，解组归来径杜门。继世命官联六傅，传家与子及诸孙。圣贤相对书千帙，闾里交欢酒一樽。荷芰满湖秋气早，待君方驾践诚言。
故里亲交半柏城，坐中牢落似明星。雨多秋草荒三迳，零重寒花坼万铃。闲后并和诗笔废，兴来未放酒杯停。樽前一曲西江月，犹识当年旧典刑。
句解章通字字安，书成进御九重观。更加亲切从新诏，却得高闲是旧官。禁阁不忧连夜直，好山应许老年看。菊香酒熟身无事，且尽樽前一笑欢。
蕣英憔悴藕花零，篱下红芳特地荣。妍丽顿添秋气象，欢娱潜动老心情。武陵溪上分颜色，洛水园中得号名。为此径须判一醉，缓调丝管促飞觥。
闲里高官物外身，追欢高会及良辰。菊含晓露精神健，酒入凉天气味醇。双管龙吟清彻汉，四弦鶑语巧回春。樽前不用存形迹，同是乡闾白髪人。
光禄名园惨淡中，十年樽酒与谁同。有秋方毕随轩雨，未节俄惊落帽风。坐想池塘生碧草，独行阶砌惜芳丛。阳春绝唱知难和，白首空搔两鬓蓬。
误落尘中四十年，乞归骸骨喜安全。庙廊论道徒虚耳，彝鼎铭勋愧缺然。一视荣枯真若梦，两忘喧寂始知禅。金仙秘典容传玩，似与君家有旧缘。
起坐终朝在一堂，兴来宾至更衔觞。逢春预展新花槛，扶老时翻旧药囊。心虑已能安止止，声名何用渐章章。少游有志今方遂，坐守松楸不去乡。
揽辔宿心终不效，坠车余骨老犹全。居仁由义吾之素，处顺安时理则然。名教地中真有乐，色声头上岂非禅。樽前醉客应相笑，一曲悲歌几处缘。
雪花盈尺覆春田，太守勤民庆有年。介任袁安从放卧，寒矜枚叟不加延。桃根度曲今何在，柳絮裁诗久未传。内集岂宜虚旧贶，为公举白抹朱弦。
劳生从宦意多违，常恨交亲会合稀。父子相随今不间，主宾交错暮忘归。微波稳送兰船度，迟景徐看玉斝飞。尽日清欢犹有憾，无人为唱缕金衣。
身随群动各东西，别日常多见面稀。老去心情如水淡，暂同樽酒惜花飞。仲容任达常知退，公子成名莫忘归。共说无生闲过日，也胜尘土弊朝衣。
群芳敛色避妖妍，细叶柔条尽可怜。明艳浓常因日暖，清香秘不许风传。丽于宫锦如新濯，红甚山樱恐坠燃。若使退之堂下有，不应长被五楸牵。
三朝恩渥重丘山，论报输忠岂易殚。移疾暂休丞相笔，坐谩犹著侍臣冠。清樽一笑聊相乐，白首分飞益自叹。闾里从游应有日，凝然性海绝波澜。
天子仁恩抚四陲，边兵坐饱太平时。只知使者持金絮，不识将军有鼓鼙。君去守藩忧就重，古来忘战志当危。祖门事业如南仲，无使家声愧鼎彝。
将相身荣大耋年，高怀先到碧嵩前。牙兵不用驱双节，神物应须护两舷。锦段已传佳句丽，丝头无复世情牵。华颠学士聆风喜，归思如今已浩然。
结彩山为对斗魁，和风清月共徘徊。喧阗乐曲銮舆近，烜赫袍光雉扇开。午夜明缸回照景，晴天华毂发春雷。太平时节身无补，惭愧年年游骑来。
庙廊接武窥风范，藩翰交符识典刑。即听攀辕倾里巷，少回征辔燕家亭。池边密叶听鶑语，庭下残花坠鹤翎。不必阳关动离思，西湖柳色正青青。
相别相逢似转轮，迹虽辽远意常亲。美羹旧手钦元老，盐菜诚心待故人。密竹环波宁受暑，残花映叶尚留春。逍遥竟日闻嘉话，时节方知自有因。
知公道韵厌轩裳，得郡今犹占厉乡。馆御列仙兰终馥，迭唱篇章玉竞温。开卷不知双泪坠，同时惟止一身存。尚欣儒雅风流在，今见吾交二叶亲。
稻收禾熟廪囷盈，民俗熙熙鼓腹行。万点华灯虽不夜，十分芳酒是无明。齐人有本先循法，爱己何心欲更生。更有一机当妙悟，寥寥空外管弦声。
行年八十幸安强，半在空门半醉乡。能保其身归我里，闵劳以事荷吾皇。题诗远寄幽栖地，开卷犹闻燕寝香。待得公来花未落，出游方驾酒同觞。
桂起安居濯了缨，结茅凭几坐忘情。行年及老渐仁德，终日为欢尽孝诚。垂白退休承世范，纡朱列侍愧朝荣。近来捉得文章婿，陡觉吾门喜气生。
人生七十古云稀，况复行年又十期。奕世未尝欺暗室，全身又喜遇明时。消磨旧业凭黄卷，断送余光近玉卮。佳句祝延诚厚意，不忘交戒是吾师。
兼才不废刑名学，雅意多从翰墨游。通德门中传旧业，平蛮记上见佳谋。朝衣永閟泉台夜，挽铎犹添梦野秋。文彩声名今不泯，郎官君听在鳌头。
白圭绝玷成高节，古井无波见静心。朝庙肯随时俯仰，闾阎宁与俗浮沉。新声未及乘仪凤，丽赋空余掷地金。曾是南园预游客，春风泪洒百花林。
高才正论动朝绅，出入光华二十春。褒诏未登新学士，恤章俄贲旧宫臣。履声长绝高门地，墨妙空留素壁尘。一奠华觞不知恸，白头相好苦无人。
高情夙慕冥鸿举，晚节终随倦鸟回。物外忘情常隠几，酒中得趣亦衔杯。每因误曲烦周顾，几废言诗每鼎来。九十年龄随化尽，所嗟不尽是君才。
典丽文章雅正躬，高才又出相门中。庙堂帝识精忠议，蕃服民歌恺悌风。一息不还成昨梦，六情都尽见真空。平时共说无生和，生死如今异与同。
谁识天公造化情，珠楼玉殿一朝成。色空无有何能辨，陵坎高低本自平。定见乌鸡遭指注，宁分皓鹤失鲜明。可怜辛苦齐腰客，不悟纷纷觌面呈。
吴越犹干地要冲，树亭危岸势凭空。春潭倒影黄昏月，古木喧声白昼风。鸥鹭惯来窥䜩席，烟云无著护帘栊。凄凉故国多迁变，独有溪山在望中。
雨敛轻寒淑气回，晓街清霁断浮埃。风高柳倦终朝舞，岁闰花迟数日开。归梦每逾千里去，远书新过万山来。旅情宦况都无赖，强对韶辉𣨼酒杯。
黄人顿驾留天中，金鸦吐火烧碧空。炎光染云耸岌岌，旱气烁土飞蓬蓬。龙摇干胡不作雨，虎裂渴吻无生风。安得有术擘海水，入底一扣鲛人宫。
将军功勋满旗常，昨日赐对开明光。腰悬橐驼紫金钮，爵号进拜诸侯王。戟衣翩翩弄春影，大第高门临万井。但愿囊书绝边警，常官中都奉朝请。
金衣珍禽弄深樾，禁籞朱樱斑若缬。上幸离宫促荐新，藤篮宝笼貂珰发。凝霞作丸珠尚软，油露成津蜜初割。君王日午坐猗兰，翡翠一盘红靺鞨。
新罗砑红裙𫌇齐，彩缕刺衫花倒提。新晴暖日丽烟草，金兽啮锁藏春闺。朱桥逼江晓沙白，锦带交风大堤窄。兰洲遗翎得残碧，归来惊飞上娇额。
嗟哉彻之有天下，甘心神仙希羽化。五十余丈起楼观，万八千里走车驾。安期羡门竟何在，五利文成终死诈。若非留意尚文学，嬴政且贤非尔亚。
青峰丛丛拥危壑，绿树团团扶曲阁。幽人睡起漱寒泉，坐看一林山雨落。岩前火气杂芝术，涧下苔痕乱猿鹤。自怜尘土满衣衫，欲解从君今尚莫。
朝阳之峰乃天设，曲岭长岗地盘结。下临绝涧走萦回，上耸巍亭飞巀嵲。晚云几处水墨画，秋树数番红绿缬。安能恰会此时闲，静与诗翁吟晓雪。
芹牙差差兰笋短，石渠冰销水色浅。倡情冶思不可奈，好鸟间关花婉娩。鲜衫翠裾者谁氏，行歌杨枝惜时晚。临流有客抱危膝，苦调长谣问谁遣。
东岩阴深崖𪩘古，夹涧垂泉结鹅乳。我来采药晚忘归，试宿荆扉问鸡黍。春风满林灯火冷，一夜不眠山月苦。平明携策下青苍，松叶纷纷洒新雨。
阴阴芳树暗回堤，路入蒙笼转野溪。泽雉应媒高复下，林鸦引子歇还啼。青蒲宛宛全淹水，紫笋斑斑半出泥。倚杖风前感时节，乱烟斜日一蝉嘶。
山中新晴晓烟暖，散带颓冠漱岩畔。海盐未去猿鹤喜，柴桑初归松菊乱。林间余雨时一滴，岭上飞云忽双断。安能举手恣扶摇，欲共高鸿拂霄汉。
上亭北望二百里，颓𪩘堕壑围龙山。余尝往来见之喜，饮食梦寐皆孱颜。恨无羽翼一飞到，羡子长往不欲还。安得摆手掉世故，相与傲兀于其间。
山石巉巉磴道微，拂松穿竹露沾衣。烟开远水双鸥落，日照高林一雉飞。大麦未收治圃晚，小蚕犹卧斫桑稀。暮烟已合牛羊下，信马林间步月归。
一别江梅十度花，相逢重为讲胡麻。火铃未降真君宅，金钮曾盟太帝家。道气满簪凝绿髪，神光飞鼎护黄芽。青骡不肯留归驭，又入无为咽晓霞。
胡蜂采花花气薄，黄鸟啄花花蕊落。林风吹花花片乱，池水浸花花色恶。少年惜花会花意，晴张青帏雨油幕。劝君直须为花饮，明日春归空晚萼。
新晴揉蓝染溪色，我爱常来坐溪侧。一林奇石宛如画，两岸野花殊不识。蝉鸣尽日竞何事，鹭下多时犹未食。细观物理须静中，归去无辞更昏黑。
林木摧折堂庑倾，其中塑像犹纵横。狂巫腾踏野老拜，瘦鸡薄酒邀神明。形容诡怪蛇虺乱，声音丑恶鸱枭鸣。灾牛祸犬亦可作，世有此事何由平。
朝庭取士及洮西，君今去就岷州荐。男儿致身自有地，六月万里君莫惮。君也经术三十年，此发必中后羿箭。声名大抵重文章，慎莫便从班定远。
垅上病牛良可悲，皮毛枯槁头角垂。两鼻谽谺只自喘，四蹄屴岌曾不皮。牧童默坐罢牵挽，耕叟拱立徒嗟咨。朝驱暮使气力尽，尔死主人安得知。
君莫怪我不读书，君莫笑我不饮酒。更精文史岂足用，渐老欢娱复何有。负郭安得二百亩，举家已聚三十口。且来伴我数月闲，未几区区又西走。
乔木绕舍如绿帏，群山四面寒参差。春禽入秋啼自别，早云到暮归常迟。庭前好菊劝饮酒，案上佳纸邀吟诗。闲居数月兴便野，浑忘簿书相聒时。
晚云万丈如银山，日光返射红孱颜。莫夸突兀在天上，且放滂沱来人间。雷公施力已愤怒，风伯坏事休庸顽。我将待之至夜半，慎勿更似前时悭。
墨君堂中看新霁，十里平林铺净绿。青烟一去抹远岸，白鸟双来立乔木。戴胜入园蚕已老，栗留过陇麦将熟。坐待月破东岭云，自取帘钩更高轴。
吾友野夫官满归，峡中风物正春时。莫因道路起长叹，且对江山吟好诗。异日滑台君若到，寄言别乘我相思。声名已重更论底，但引冰堂金屈卮。
高原硗确石径微，篱巷明灭余残晖。旧裾飘风采桑去，白袷卷水秧稻归。深葭绕涧牛散卧，积麦满场鸡乱飞。前溪后谷暝烟起，稚子各出关柴扉。
菀菀冥冥雨气沉，一春长是咏春阴。燕归画栋帘栊静，鶑下雕栏院宇深。斗草玉钗应复约，看花金勒误重寻。谢郎风调将谁奈，独倚书床拥鼻吟。
青春已破六十日，正好共携歌管游。鶑花有意欲恼乱，风雨何事相淹留。南园彩棚映绿树，西湖画舫临清流。几时云阴得敛霁，愿把一樽相献酬。
太常旧得同科第，幕府今还次姓名。作记马周文已赡，书丹程邈隶尤精。定知二美能传久，从此三家觉转荣。每对雄词观健笔，自惭孤迹附群英。
自趋戎幕佐鞬櫜，四见新阴发旧柯。学饮不成欢意少，好吟无倦苦心多。舞伤池柳风图甚，泣破庭兰雨奈何。敢对青春叹留滞，且须开口更狂歌。
琵琶泉水碧溶溶，又见春归玉柱峰。欢绪已阑羞老大，交期将近懒游从。杏开暖萼融红蜡，柳放晴花拆白茸。赋得上林佳景尽，不知谁为荐临邛。
昔年戎马尽南豳，今日风光已太文。雅吹夜喧金府月，靓妆春艳玉峰云。泉亭柳色浓将滴，水寨荷香远更薰。逻候不惊烽燧息，高原闲猎旧将军。
宿鸟惊飞断雁号，独凭幽几静尘劳。风鸣北户霜威重，云压南山雪意高。少睡始知茶效力，大寒须遣酒争豪。砚冰已合灯花老，犹对群书拥敝袍。
野径欹危入谷斜，曲岗回岭共交加。经年不到为隔水，此日独游因看花。两岸烟云闲景物，一轩泉石静生涯。自怜冠珮婴身者，直入樊笼老岁华。
簿领初休几案清，西轩移枕卧前楹。香从菡萏红苞发，粉入筼筜翠节生。不分便衰闻蚁斗，可嗟俱妄见蜗争。日长景静官曹冷，莫厌频来对一枰。
官舍萧然似隠居，一轩秋色伴恬如。深藏宿雨树木暗，高洒夕阳篱落疏。景物静思临水石，光阴闲觉入图书。此心只有云相信，长畔吟魂绕太虚。
直栏横绝紫微阴，凭久秋光照客襟。一道山川寒色远，万家烟火夕阳深。泾滩水落群鸦集，秦岭云高断雁沉。此兴浩然须把酒，可怜难醉异乡心。
春院阴阴翠霭低，春庭寂寂晓光迷。花间蜂去抱黄粉，苔上燕来衔绿泥。两行高梧初荫合，一番新草恰生齐。微禽已识幽人意，飞下栏干向里啼。
一涧呀然截乱峰，更于何处问途穷。高深出井又入井，曲直上弓还下弓。绝底乍临浑偪仄，危颠才彻似飞冲。我来行县须经此，正在炎炎三伏中。
公休时得岸轻纱，门外谁知吏隠家。斗鸭整群翻荇叶，乳乌无数堕松花。携琴秀野弹流水，设席芳洲咏落霞。向晚双亲共诸子，相将来此乐无涯。
阴车飞空载急雨，雨过林塘若新换。柽花浮波鱼误食，松子落屋乌惊弹。白云挂树久不起，青烟泊草殊未散。东园傲吏爱高竹，把卷倚风头髪乱。
转谷萦岩路始穷，隔林遥望一门通。溪山俱在见闻外，台殿尽藏怀抱中。像阁罘罳明海日，经幢璎珞撼天风。劳生又逐轻舠去，珍重高僧解苦空。
危阁飞空羽翼开，下蟠波面影徘徊。光摇画板月深浅，声绕曲栏风往来。暝色四郊烟莽苍，晓云千嶂雪崔嵬。主人好事民无讼，日夕登游对酒杯。
萧萧风色弄寒威，见尽郊原向晚晖。昨夜星霜和月落，满林红叶隔烟飞。已嗟北渚莲初老，更惜东篱菊渐稀。休感岁华伤节物，眼前樽酒重相违。
绕岩萦谷到禅扃，更上危颠最上亭。风搅乱鸦盘古木，雨催群鹭下寒汀。秋田沟垅如棋局，晚岫峰峦若画屏。诗已就成终夕去，远村灯火一星星。
驱役精魂入大幽，满编奇绝尽冥搜。不教天地略容隠，应与鬼神同访求。海藏光芒开宝玉，羽林锋刃立戈矛。萧台自好携归去，莫向人间苦暗投。
危阁横空蔽野扉，夜深来上久忘归。水光潋滟和烟动，云色褵褷夹月飞。隔岸苇村闻笛远，背湾松坞见灯微。此间自得吟中乐，不觉霜华满尽衣。
去年轻舳过巫山，今日羸骖度剑关。孤客每嗟随断梗，慈亲常把梦连环。兰陔岁晚虽堪采，桂窟春深正好攀。决取荣科归旧里，板舆迎侍且承颜。
行马江头未晓时，好风无限满轻衣。寒蝉噪月成番起，野鸭惊沙作队飞。揭揭酒旗当岸立，翩翩鱼艇隔湾归。此间物象皆新得，须信诗情不可违。
七盘云道与云浮，下见高林压县楼。览景莫能陪后乘，临风空自忆前游。已闻去日谋诗席，更羡归时就钓舟。好句定知酬不得，尽将奇诡入冥搜。
汀洲烟雨卷轻霏，遥望轩窗隠翠围。万岭西来供晓色，一江南下载晴晖。凫鸥惯入阑干宿，鱼蟹长随舴艋归。我亦旧多沧海思，几时如此得苔矶。
短彴疏篱入野扃，竹烟松露满襟清。奔湍激险飞寒响，弱蔓穿深挂晚英。惜去更观曾画壁，记来重注旧题名。门前便是红尘道，谁肯同过洗俗缨。
胧胧玉魄沉霄彩，蔌蔌瑶花破晓阴。和气所蒸缘异政，丰年之兆慰群心。画楼卷白欢声洽，游骑障泥乐意深。太守安闲民讼息，锦城无限好园林。
城端有亭余故基，吏曰旧榜题延晖。行穿蒙笼倚孤陴，霜风飘萧吹我衣。高林满郊目四围，云起日落晴烟飞。感今念往聊久之，埤堄昏黑群鸦归。
雨染烟蒸万实垂，丹朱为骨菊为衣。客疑丽水新淘得，人向瑶池旧带归。只恐压枝星欲落，最怜和叶露初晞。银瓜玉李君休并，此品仙家亦自稀。
一顷清波四面平，宛然唐相旧经营。高秋林木形容老，落日楼台彩绘明。有景可寻兰棹远，无幽不入竹桥横。二年所得官居乐，肯厌频来缓带行。
高原濯濯弄春晖，金碧冠缨彩绘衣。石溜泻烟晴自照，岩枝横月夜相依。有时勃窣盘跚舞，忽地钩辀格磔飞。寄语人间用矰缴，瑶台鸾凤好同归。
秀干扶疏彩槛新，琅玕一束净无尘。重苞吐实黄金穗，密叶围条碧玉轮。凌犯雪霜持劲节，遮藏烟雨长轻筠。此名未入华林记，谁念西南寂寞春。
一𫄠危磴绕峥嵘，上彻幽深入化城。烟外川原谁绣画，云中楼阁自阴晴。老僧高论都无著，古佛真身宛若生。闻道军持新咒水，愿倾涓滴洒尘缨。
群峰高拥碧嶙峋，亭宇清华气象新。两岸烟云先向日，一林花木暗藏春。溪明夜阁轩窗月，风断晴桥井邑尘。好酒满樽诗满轴，主人曾不倦行人。
青都高与紫霄通，独此危栏望不穷。万岭过云秋色里，一峰擎雪夕阳中。檐楹晓落天仓月，窗户晴吹石阙风。民吏安闲财赋足，管弦时复在层空。
吏人已散门阑静，公事才休耳目清。窗下好风无俗客，案头遗集有先生。文章简要惟华衮，滋味醇𬪩是太羹。也待将身学归去，圣时争奈正升平。
制诏频来试玉京，清途犹自滞豪英。策高三道竟何用，恩拜二亲方尔荣。嵇阮襟怀终旷达，仪秦才术本纵横。阆中胜事知无限，且向城南烂漫行。
一年同住夹城中，小圃高斋幸见容。吟尽物题春唱和，讲穷人事夜过从。寻芳待去门前约，访古邀回道上逢。别后西楼不堪倚，满川林木暮云重。
石林荦荦森座隅，激水注射成飞渠。寒音琤然落环珮，爽气飒尔生庭除。主人清标自可敌，底处胜概为能如。想君不欲时暂去，其余满案堆文书。
昌黎山人抱藜杖，三度访我于三隅。端然入座更谁顾，谈辩衮衮如流珠。灵丹尝凝日月鼎，至宝自产乾坤炉。要行撇起不可逐，安得双舄为飞凫。
学成九章开方诀，诵得一行乘除诗。自然天性晓绝艺，可敌国手应吾师。窗前横榻拥炉处，门外大雪压屋时。独翻旧局辨错著，冷笑古人心许谁。
介夫陵阳奇男子，节义素为人所谈。身长七尺气万丈，自谓流落谁能甘。去将旧学中新格，坐取高第如手探。明年西归有光耀，且请为我来山南。
山人高迹若孤云，聊问太虚求所止。昨因随风起西北，翩然远堕三隅里。揽之不住瞥尔去，瞬息谁知几千里。东游必定遇鸿蒙，请问无为最深旨。
世间诸味已全疏，惟爱缣缃似蠹鱼。名霸者来为御史，姓关人去作尚书。晋师嘿嘿曾何害，楚客昂昂只自如。安得汉阴归抱瓮，满园青甲灌新蔬。
蜀国芙蓉名二色，重阳前后始盈枝。画调粉笔分妆处，绣引红针间刺时。落晚自怜窥露沼，忍寒谁念倚霜篱。主人日有西园客，得尔方于劝酒宜。
斤斧从来到此稀，为撩疏密绕藩篱。已繁不用饶新笋，纵碍何妨惜旧枝。风外清音闻曲阁，月中寒影下方池。想公日在琅玕径，正是棠阴讼少时。
季秋阳馆事严禋，能飨洪惟上至仁。游庙衣冠参帝坐，侍祠簪佩俨星辰。欢声被宇和于律，协气流天蔼若春。即见陪銮千万祀，岂长如此在遐垠。
自持金节此为州，小善何尝不见收。更起丽谯连石室，盛藏缣帙拟蓬丘。师延旧德皆高谊，士集他邦尽久留。当念河南向儒意，莫教弦诵少时休。
一生名籍占风流，为识庄环可自由。几杖未销容早退，庙堂将近肯中休。有人把酒思高节，何处挥毫咏素秋。故国岷峨最佳绝，几时归伴赤松游。
山城物色正严冬，梅放长梢露小红。破萼未深聊敌雪，收香不密任随风。尽教插满金钗上，休管吹残玉笛中。须至开筵召佳客，为公连夜赏郫筒。
云山高阁倚危墙，晚意无穷在渺茫。极望不知云几许，满空惟见雁交相。与谁把酒邀明月，独自吟诗到夕阳。因念平台有佳兴，邹生枚叟奉梁王。
年来双鬓已丝丝，头角低摧羽翼垂。无命不穷常自笑，有谋皆拙敢求知。荣途谩说居三馆，僻郡还甘守一麾。赖是山城好风物，不能逢子共吟诗。
晓营金革列周遭，大纛长牙拥帐高。虎豹用韬传妙略，龙蛇供阵役群豪。言初抚处如萧纩，恩尽均时若楚醪。敢谓施行剪诸盗，亡之才比一牛毛。
岂无旧德为清望，亦有彊亲在要流。班簿至今才博士，郡书犹自许诸侯。贫甘远宦冰盈腹，老忆高堂雪满头。不恃交期便求去，趁归春圃奉兰羞。
昨日梅开饮公酒，今朝梅谢念公诗。眼前光景急如水，案上簿书棼若丝。且试辍忙来此地，可怜遗恨满残枝。西园想已成青实，敢问调羹去几时。
山郡上元荣乐事，大开金地作遨场。烟云向晓谁教霁，灯烛乘春自有香。紫陌荧煌随步远，彩棚佳丽斗眉长。游人莫惜酬高直，买取银蟾一寸光。
层崖垂空石壁牢，上有大木百丈高。古荔全身裹铁甲，顽姜满腹铺金毛。空根老蟒露拥肿，曲枿怪𪀢争呼嗥。一朝壮士挥巨斧，无限随死蓬与蒿。
原隰萧条草木衰，倚风浑类楚人悲。便成孤愤终何事，且寄遥怀对此时。千里暝阴云杳霭，一川寒影雁参差。登临自不宜羁旅，更敢凭高賸作诗。
已是秋阴更夕曛，乱山高下起寒云。危楼愿见客何处，远笛不知人厌闻。身外流年波渺渺，眼前生事叶纷纷。此愁万斛谁量得，直为重拈庾信文。
才力虽难敌楚骚，赋诗常亦在秋多。自然野思元无限，不尔闲愁可奈何。要路故人皆废忘，偏州佳客少经过。明时且为贪荣禄，岂学湘累便九歌。
岩谷雨余生晚烟，高城危阁坐萧然。侧身仕路本谁使，回首家山空自怜。远信断来从过雁，苦吟多后敌鸣蝉。郡斋有客唯庄叟，常与高谭内外篇。
早是蓬山预校雠，起居常赴殿东头。鹓鸾拥陛联簪笏，日月开天拜冕旒。一出光阴销远郡，两形篇什咏清秋。有人更在杨庄上，文似相如肯见休。
得数常奇懒下筹，肯来荒徼治累囚。三年笑别浙江远，万里吟归岷岭秋。赵壹囊空常肮脏，虞卿书就愈穷愁。跖香回臭都休问，未有林泉且宦游。
石田硗硗地力燥，谁种双柏已高大。长材夭矫堪巨栋，老顶萦纡若层盖。雪下孔翠寒不起，风中笙簧清可爱。菟丝幸好求女萝，莫倚纤柔欲无赖。
三月八日值寒食，阴霾蔽空不肯收。北园花木殊未动，到处哭雨惟鸣鸠。吾曹可怜爱薄宦，甘此寂寞来山州。酒肴有无更莫问，逢遇相与清谈休。
北园山杏皆高株，新枝放花如点酥。早来其间有啼鸟，儿女尽识名提壶。急教取酒对之饮，满头乱插红模糊。可怜后日再来此，定见随风如锦铺。
闻昔妖氛满巴蜀，所临州县偃如风。其城陷者尽从贼，以义死之惟有公。节与岷山高莫敌，名随皂水注无穷。兰台秉笔今谁氏，舍此何由壮史功。
常爱三峨临古郡，君之别业在其城。近营大第当高处，更起新堂立美名。满外江山皆秀绝，入中文史自纵横。如何置得乌尤住，相与谈经过此生。
久使西南此召还，鹿头东去渐云山。莫嫌策马经烧栈，正好题诗到散关。财利文书犹络绎，边防田地已朱殷。奇谋不吐将何用，况是归临咫尺颜。
黑云漆天雷破地，风卷激光雨倾泻。喷崖倒壑恣颓荡，咫尺不可辨牛马。鸡豚已见逐高浪，禾稻应须没平野。莫言鱼鳖走堂厨，且看泥沙漫屋瓦。
陵阳官居遇久旱，发喘浑如起新病。已惊赤日晨可畏，更恨炎风午尤盛。徒嗟禾黍尽焦落，无奈蝇虻转豪横。安得神龙驾九霄，大霔满倾如倒井。
寒鸠劬劬屋上鸣，欲使此雨何时晴。山中有客抱幽郁，日日起望东方明。今朝晚霞发光焰，喜极再拜当西楹。须臾云阴又蒙没，遣我涕泪流沾缨。
霜重水落岸有冰，江豚乘寒弄晴日。摇波拍浪乍群起，尾厚喙长鬐鬣赤。鱼人清晓横巨舟，一举大网凡数头。想君盘箸已厌足，何不略遣来陵州。
寒食北园春已深，梨花满枝雪围遍。清香每向风外得，秀艳应难月中见。苦嫌桃李共妖冶，多谢松篁相葱蒨。黄鹂紫燕莫过从，时有一声拖白练。
双楠高耸绿氤氲，密叶长柯荫四邻。佛现宝幢经几劫，天开云帐待何人。护持必有诸贤圣，触犯宁无恶鬼神。付嘱寺僧常洒扫，莫令向下有纤尘。
怪松屡见无如此，每度来观说向僧。若遇风雷宜守护，恐生头角便飞腾。秋声绕殿随斋磬，夜影侵廊对佛灯。韦偃毕宏今不在，欲求人画有谁能。
庭前云盖碧巉岩，堂上先生雪满髯。说药客来聊下榻，谒斋僧去便垂帘。种时法好花难谢，买处钱多石易添。子舍光荣身壮健，只将香火事华严。
池馆萧然夜欲分，满林虫鸟寂无闻。风吹松子下如雨，月照荷花繁若云。泉作小滩声淅沥，笋成新竹气氤氲。清阴正覆吟诗石，更引高梧拂练裙。
彭泽长谣便归去，君辞曲水亦其徒。一官何藉五斗米，二子况皆千里驹。懒对俗人常答飒，厌闻时事但卢胡。从来绵竹多贤者，唯是杨雄识壮夫。
城北神龙去几年，近日人言归旧止。澄潭沈沈不可近，百步之外毛骨起。今年兴元辄愆雨，众恳问龙求滴水。香烟才上云满空，一夜滂沱遍千里。
已自多时赋式微，五峰佳景梦长飞。四年远地为官去，万里高堂喜客归。下马便呈新授敕，开箱争认旧缝衣。乡人觅次来相贺，莼菜鲈鱼正软肥。
哑儿峡西山已尘，驮金辇帛无断群。河湟故疆尽收复，解辫厥角归如云。堂中玉带赐丞相，陇外金节酬将军。唐兵万里若日月，请作古今人未闻。
北风吹云落寒水，逆波刺船行五里。层峦夹空抱丛石，万剑侧脊翠烟起。草木枝叶自殊别，禽虫羽毛亦奇诡。安得鸡冠数棱田，便可诛茅此居止。
山形如斗势坡陀，魁枕杓携万尺高。近世无人知火枣，当年有客得蟠桃。灵蟾尚隠凝琼髓，神鹤常归堕玉毛。一夜杉松响天籁，满空疑是奏云璈。
繁上先生教子时，义方题榜贴亭楣。当年此地开师席，今日其言入制词。乡里共传为盛事，鬼神相助使前知。后人若续成都记，第一详书不可遗。
蕨平处士居山日，手种青松一万根。岁月渐深枝尽偃，雪霜虽厚叶仍繁。本营胜概逃轩冕，更结清风遗子孙。寄语后人须爱护，莫教空有令名存。
朱华盛发穿疏竹，寒枿齐枯遍野矶。大雪蔽天方乱下，众禽争地各相依。非公好事谁能得，此画如今自已稀。试待晴明挂轩壁，定开群眼一时飞。
小庭幽圃绝清佳，爱此常教放吏衙。雨后双禽来占竹，秋深一蝶下寻花。唤人扫壁开吴画，留客临轩试越茶。野兴渐多公事少，宛如当日在山家。
寥寥官舍静于僧，虽有园亭亦倦登。桃杏花阴流似水，图书滋味冷如冰。坐观棨戟惭无状，归扫松楸恨未能。得报君恩便休去，虞卿前日本担簦。
才承宠诏联公鼎，便谒除书别帝阍。万口一词歌盛德，四年三度福遐藩。已为魁垒无双士，更入摩诃不二门。应笑临邛病痟客，最先参见在江原。
亭台清凉水竹净，爱此来避蚊与蝇。莲花窥人类楚女，野鸟弹舌如胡僧。旋来开卷坐松荫，却把钓竿沿石棱。二年何幸尔足乐，惭报上恩无所能。
九陇山人文父后，心闲身健两谁如。玉函经外传奇诀，画戟门前创隠居。入鼎灵丹黄似橘，隔墙凡境臭如帤。何时再到高柟下，倚遍清阴听道书。
双双纹羽弄清漪，全得天真似尔稀。万顷沧波供口腹，一梁寒日晒毛衣。雨归别岛呕唲语，风度前滩翕呷飞。好向中流最深处，等闲休要上渔矶。
江山相引转平皋，满马诗情拥敝袍。鸣鹤不知谁使怨，飞鸢何谓尔能高。岩头乱木森如戟，涧下繁云涌似涛。才到邮亭便沈思，向来佳景待吾曹。
双壁相参万木深，马前猿鸟亦难寻。云容杳杳断鸿意，风色萧萧行客心。山若画屏随峡势，水如衣带转岩阴。生平来往成何事，且倚钩栏拥鼻吟。
一襟初觉晚霜清，短鞚垂头任马行。斜日敛回疏木影，急风收断落泉声。望穷好景番番别，题遍新诗阕阕精。终是教人伏潘令，许多才调赋西征。
出门相与望横参，露浥幧头冷逼簪。驿在金堆随涧远，路经铜冶入烟深。过桥住马应回首，上岭闻猿想动心。胜事莫过文酒乐，此时销得各沉吟。
英英寒菊犯清霜，来伴山中草木黄。不趁盛时随众卉，自甘深处作孤芳。其他烂漫非真色，惟此氤氲是正香。却念白衣谁送酒，满篱高兴忆吾乡。
轻烟漠漠雨斜斜，无事常教放两衙。问客江边求好石，倩人山里觅奇花。新蔬宛宛生晴圃，浅溜涓涓出暖沙。入夏杯盘须准备，绕畦亲灌邵平瓜。
嘉川之西过新栈，几里朱栏绕青壁。我行落月尚在水，水影照人襟袖白。繁英杂缀修蔓上，绿锦缬带垂百尺。清香满马去未休，赖尔春风慰行客。
青乌客馆之东轩，前对长江隔层嶂。欹危一径入林外，竹栅茅檐俨相向。爱其生事亦自足，牛羊纵横鸡犬放。安得与尔号比邻，为作野歌供吹唱。
激水为硙嘉陵民，构高穴深良苦辛。十里之间凡共此，麦入面出无虚人。彼甿居险所产薄，世世食此江之滨。朝廷遣使兴水利，嗟尔平轮与侧轮。
石龟州北群峰起，一去距城无十里。烟岚秀气护岩扃，松菊清香泛溪水。轻裘肥马正荣耀，春韭秋菘任凋毁。待将底物勒移文，谷口浓云白如纸。
学术深沉久未施，晚登台省世方知。诗章好奏周文庙，字法宜磨魏武碑。禁掖便当提大笔，名藩犹自拥高麾。应怜共试金坡者，答飒浑如郑鲜之。
绛守园池天下夸，绍述有记词聱牙。苍官青士左右树，神君仙人高下花。远水依然尚钩带，旧门想已无靴檛。自怜俗状不能到，此去羡君专宴衙。
急趋长拜倦劳劳，自笑风埃满绿袍。官味十年如水薄，归心一日共云高。毫厘已悟蜗争角，文彩须知凤得毛。且喜还家收拾在，锦屏山下旧东皋。
西郊晴雾晓霏霏，回首京尘一拂衣。上国莫嗟为客久，高堂初喜改官归。洛城气候花才动，灞水风光絮恰飞。恨不同游曲江岸，与将歌酒䛏春晖。
曾陪参画从櫜鞬，文雅当时最盛传。玉挂好风横饮簟，翠漪明月漾吟船。石渠金马余何者，绿水红莲子尚然。好养江边鸿渐翼，诏书非久下菑川。
万叶惊风尽卷收，独余红树拟禁秋。已疑断烧生前岭，更共残霞入远楼。枫岸最深霜未落，柿园浑变雨初休。劝君莫上青山道，妆点行人分外愁。
峨峨守居城上楼，最宜登览群物秋。层檐高搴碍翠岭，采槛直出横清流。烟中岛屿远历历，风外岩壑寒飕飕。主人好事客意乐，日夕幸此忘幽忧。
锦屏山下何夫子，铁带麻衣真古人。苦学诗来偷鬓老，乐为儒后却家贫。酒中酌月江村夜，琴上弹风鹤寺春。君已归寻旧闲味，肯骑肥马入红尘。
因循失计下青山，却恨谿云占断闲。黄卷圣贤忻对语，青云岐路祗低颜。月墙槐影侵阶暗，雨槛秋花满目斑。自爱萧条真吏隠，心清不累有无间。
簿领迷人喜暂闲，聊寻古寺陟孤峦。柏藏一径中间窄，云敛千峰四面宽。远目已将飞鸟过，寸心更乞老僧安。若为借得禅房宿，卧看龛灯一点残。
长嗟珍果滞遐方，好种华林奉帝王。夏簟满风罗秀色，晓梯乘露摘新香。泼霞乍染愁将变，烹玉才凝忍更尝。正在临邛病痟甚，忽蒙佳惠敢相忘。
不见先生已数年，相思惟是诵嘉篇。因来守郡空山里，又喜通名画戟前。抵掌剧谈犹矍铄，堆胸豪气尚蜿延。近闻买得鹅池住，且向人间作地仙。
文酒寻常不厌求，坐中须得贾长头。幸逢九日称佳节，宜对三嵎赏素秋。岁月但看随叶落，利名当信与云浮。凭君且学龙山饮，一醉能令万事休。
常愧无才动有权，十年乡里但留连。养成答飒人应笑，学得支离自谓贤。三馆旧游层汉上，一麾今守乱峰前。幸逢别驾如张轨，免对苏章说二天。
尽道君家教育深，义方高作霭儒林。彩衣已是真郎贵，紫诏方旌昔日心。鲤每趋庭惟独立，鹤常和子自鸣阴。此之能事人方信，胜积籝中十万金。
标置才谋孰尚公，拜恩新领浙江东。黄扉玉殿官仪贵，皂盖朱幡使节雄。耕织富饶青嶂里，楼台缥缈翠云中。到时湖上看秋月，安得清樽侍下风。
疏就湖山秀气浓，花林茂列景争雄。管弦交奏客欢合，台榭竞登人喜同。环嶂鹭行飞早晚，平波鱼阵跃西东。荒芜芟去成佳致，换得汀洲月与风。
清晨渡水陟秋山，日上高原叶叶丹。已傍松筠寻磴道，更瞻台殿倚层峦。梁间云气蒸衣润，窗外岚光照席寒。顾我尘劳嗟少暇，暂驱熊轼一盘桓。
雪消春动气清微，夹道都人望帝晖。法部已调丝竹管，御袍初进赭红衣。康衢弥节严三卫，真馆焚香降六飞。宴罢瑶池回跸晚，五云通夜拥端闱。
高斋旷望极山川，却顾卑居不值钱。二室峰峦凝画碧，万家楼阁带轻烟。春浓缭绕环游骑，地胜依稀寓列仙。唱发幽人丞相和，当时纸贵洛城传。
碧瓦朱门将相居，见嵩临洛百家无。登高此地还能赋，会老他年定入图。花发四时排步障，鸟鸣终日劝提壶。何人遇赏偏留赏，逸士清风激鄙夫。
清世文章日月悬，无才惟幸乐丰年。游山太室更少室，看水伊川又洛川。古有孟轲难语觉，时无颜子易为贤。读书每到天根处，长惧诸公问极前。
融结成来不记秋，断崖苍壁锁烟愁。中分洪造夏王力，横截大山伊水流。八节滩声长在耳，一川风景尽归楼。行人莫动凭栏兴，无限英雄浪白头。
谁将长剑斩长蛟，斩断长蛟剑复韬。爪尾蜿蜒凝华岳，角牙狞恶结嵩高。骨伤两处崭苍壁，血出东流汹巨涛。此物犹难保身首，为言谗口莫嗷嗷。
数朝从款走烟霞，纵意凭栏看物华。百尺楼台通鸟道，一川烟雨属僧家。直须心逸方为乐，始信官荣未足夸。此景得游无事日，也宜知幸福无涯。
溪翁昨晚步天津，步到天津伫立频。洛水只闻煎去棹，西风唯解促行人。山川惨淡笼寒雨，楼观参差锁暮云。此景分明谁会得，欲霜时候雁来宾。
六老皤然鬓似霜，纵心年至又非狂。园池共避何方胜，樽酒相欢未始忙。杖屦烂游千载运，衣巾浓惹万花香。过从见率添成七，况复秋来亦渐凉。
六客同游一醉乡，又非流俗所言狂。追游共喜清平久，唱和争寻警策忙。荐酒月坡林果熟，发茶金石井泉香。千年松下麾谈麈，襟袖无风亦自凉。
林下狂歌不贴腔，贴腔安得谓之狂。小车行处鶑花闹，大笔落时神鬼忙。门掩紫荆阛阓远，墙开瓮牖薜萝香。一般天下难寻物，洛浦清风拂面凉。
菟符优寄宠清贤，邸吏相惊印绂鲜。方面几称良太守，名区今作小神仙。夏王古穴幽藏怪，贺监明湖冷浸天。为语钱塘二千石，诗筒频发渡江船。
诏书一尺洗寰瀛，舒卷雷霆万物惊。天祇无私均雨露，地缘强半是榛荆。人间疾苦言堪疗，塞外豺狼腹未盈。不是朝廷用桑孔，丁宁浑只念苍生。
山寒未放春消息，独把单醪慰寂寥。书对圣贤为客主，竹兼风雨似咸韶。醉乡城郭灯前到，愁贼戈矛盏底销。野菜溪鱼随分有，不堪回首叫箪瓢。
缰锁身闲似未名，方愚情性被春轻。酒教笔砚因花废，路为亭台与草争。野客笋邀煨短茁，邻僧茶约煮新萌。无时杖屦穿林去，真是寻芳户一丁。
慵饱浮图世共憎，蓬蒿师独养牛耕。田驱白石年常过，林印青薪岁旋生。竹似子孙怜笋茁，树添松柏补风声。眉头怪得春来喜，雨起蔬苗粒粒成。
林泉无价自由身，缰锁登临趣未真。望处好山俱得力，夜应明月不孤人。任从心外烦于蚁，长对樽中别有春。当日若知风物胜，定移鸡犬过江滨。
林上春来恰恰忙，安排颜色与春装。栽培欲报应先发，根柢虽移不改芳。红药便随心减价，黄蜂偷喜蜜添香。凭君剩酿看花酒，待插花枝满首尝。
文字有缘曾弄墨，见来官小免咨嗟。喜将笔砚传生计，不失诗书作世家。字识姓名能指点，写因梨栗不倾斜。着鞭莫落时人后，三十尘埃监汝爷。
尘埃蹭蹬落麤官，赖有诗书可自安。人到圣贤由感激，国施钟鼎为艰难。须期燕骨千金价，莫动黄陂万顷澜。穷达功名无早晚，好山宜且醉吟看。
太华疑挨毕昴回，欲观形胜上云台。雪中地把银屏立，雨后天将画轴开。景好更宜和月看，客忙常是爱山来。我知游者登临意，常恨西轩落日催。
五常为种耕情性，天意宁分有与无。史解戮人惟戮古，地能埋死只埋愚。青云易把诗书买，白髪难停日月驱。顾我无才背时俗，浮名早晚见归途。
青帘白屋得新醅，坐待村童买果回。旋撚野花为泛菊，更寻山路作登台。世途已把灰心死，樽酒聊同笑口开。多谢晚禽知客意，歌吟来往劝余杯。
卧理随民欲问安，讣邮俄至废朝餐。秦川旧会欢如在，汉水新书墨未干。丹旐已归人寂寞，素车徒有泪汍澜。时情冷暖尤无味，一臂相知在肺肝。
东风寂寞掩柴关，时苦删文笔冻干。只把诗情磨世态，更凭酒力御春寒。尘埃不必频弹铗，岩石终期共挂冠。叹息焚和名利者，乾坤未似斗筲宽。
百年生计一张琴，敝轸枯弦抵万金。世上几人曾入耳，樽前此日是知音。清风明月虚无境，白雪阳春寂寞心。莫讶南薰沉听久，致君基业用功深。
八尺枯冰簟一筒，小轩拂拭趣谁同。樽前声负千杯月，窗下光赢一枕风。易向曲肱增旧意，诗因仰看有新功。蠹书围绕高眠处，梦与尘埃路不通。
物报春光去已深，残红满地绿成阴。晚花便好吟诗惜，余景应须载酒寻。欢意莫教时节挫，穷愁自倚岁寒禁。亭园况是登临胜，何必流年动素心。
暑如煎烹欲狂走，猛雨似洗沉疴瘳。宁知诗书一枕梦，便作桃李三春游。蛙蜩叫噪若交旧，蚊蝇痴钝如仇雠。今君病起正高卧，庄蝶处处宜相求。
城头归乌喘拓翼，夕阳栏干手可炙。长虹如篆报雨来，云脚插下千里赤。南山端正太古屏，飞廉扫云为拨墨。安得老笔描写住，白头许生死堪忆。
雾围南山郁冥冥，狭谷荒风驱水声。祇疑日失黄道去，又见雨含沧海生。如催病骨夜寒入，似送客心衰思惊。扬州青铜不在照，应有白须添数茎。
德操庞公林下时，入门岂复知客主。夷吾鲍叔贫贱间，分财亦不辞多取。相倾顿使形迹空，素定已各肝胆许。世间未信亦论交，得失秋毫有乖忤。
大义缺绝久未图，小人轻险何不至。世上固自有百为，兵间乃独求一试。赵括敢将亦已危，李平请守那复议。吁嗟忍易万人生，冀幸将徼一身利。
于陵为人灌园蔬，我今园地不自种。惰慵苟恃乡井助，缓急孰与朋友共。支离有疾上虽恕，陈平不事家焉用。著书傥得一言利，长者或许酬内讼。
夜叹不为𫄨绤单，昼嗟不为薇蕨少。天弓不肯射胡星，欃枪久已躔朱鸟。徐扬复忧羽虫孽，襄汉正病昭回杳。力能怀畏未足忧，忧在北极群阴绕。
老哺薇蕨西山翁，乐倾瓢水陋巷士。不顾无复问周公，可归乃独知孔子。自期动即重丘山，所去何啻轻糠秕。取合悠悠富贵儿，岂知豪杰心之耻。
侯嬴夷门白髪翁，荆轲易水奇节士。偶邀礼数车上足，暂饱腥膻馆中侈。师回拔剑不顾生，酒酣拂衣亦送死。磊落高贤勿笑今，豢养倾人久如此。
陈侯坐收百战楚，吕氏行取万乘秦。田生立顾开两国，陆公微辞交二臣。道旁白日忽再出，囊中黄金如有神。何须首阳二夫子，不是九鼎输西邻。
扬雄纂言准仲尼，颜氏为身慕虞舜。千里常忧及门止，为山更欲一篑进。小人君子在所蹈，烈士贪夫不同徇。安得蠢蠢尚自恕，百年过眼犹一瞬。
洪州城中荒且远，每到弱马常驱驰。交朋顾我亦已厚，谢词有礼宁当违。人生有累乃汲汲，万事敦迫如衔羁。山中无尘水清白，安得去吟梁甫辞。
卧闻橹声知雨来，起见江流与天合。山回风吹雾不尽，帆健船冲浪相沓。归云难乘望空断，落日乍掩凉可纳。去家今夜一千里，谁见愁来坐方榻。
我行去此二十年，郧水不改流潺湲。风光满眼宛如昨，故人乘鸾独腾骞。今人随我不知昔，我记昔游何处言。泪向幽襟落如泻，况闻江汉断肠猿。
晓出城南罗卒乘，皂纛朱旗密相映。貔貅距跃良家子，鹅鹳弥缝司马令。夺标一一飞步疾，盘槊两两翻身劲。霸上今朝且儿戏，卫青异日须天幸。
祖烈鹰扬终食冀，家声泉涌旧兴谯。人伦风化归三世，王室功劳属两朝。长信深严余羽卫，閟宫崇大列宗祧。衣冠藉藉谈遗事，不尽鸿名对永昭。
山河德履孚潜显，江汉仁风被迩遐。已辅乾坤成化育，终符日月继光华。和熹未寤还威柄，明德犹疏抑外家。欲次徽音难仿佛，空余流恨入哀笳。
远民歌舞戴升平，碧阁朱楼照眼明。乡馔雨余收白蕈，客樽秋后对红英。泷鸣浈水遥通海，路入南山不隔城。材术如君有余暇，出游应数拥双旌。
鹢舟金碧照溪沙，帆上风吹五两斜。罢郡紫泥催向阙，过江红旆引还家。因将旧社人携酒，应喜新林树见花。莫作山斋久留意，中台虚位有清华。
青灯斗鼠窥寒砚，落月啼乌送迥笳。江汉置身贫作客，溪山合眼梦还家。百忧忽忽丹心破，万事悠悠两鬓华。谁与健帆先度鸟，更无留滞向天涯。
楚泽荒凉白露根，盈虚无处问乾坤。虫虫旱气连年有，寂寂遗人几户存。盗贼恐多从此始，经纶空健与谁论。诸公日议云台上，忍使忧民独至尊。
团扇频挥到此亭，他乡愁坐思冥冥。空羞避俗无高节，转觉逢人恶独醒。岁月淹留随日老，乾坤狼狈几时宁。欲知事事今何似，万里波涛一点萍。
环环清泚旱犹深，炳炳芙蓉近可寻。苍壁巧藏天影入，翠奁微带藓痕侵。能供水石三秋兴，不负江湖万里心。照影独怜身老去，日添华髪已盈簪。
粗饭寒齑且自如，欲将吾道付樵渔。羁游事事情怀恶，贫病年年故旧疏。自古幸容元亮醉，凡今谁喜子云书。何由得洗尘埃尽，恣买沧洲结草庐。
密竹娟娟数十茎，旱天萧洒有高情。风吹已送烦心醒，雨洗还供远眼清。新笋巧穿苔石去，碎阴微破粉墙生。应须万物冰霜后，来看琅玕色转明。
万里聊供远眼开，檐前不尽水声哀。朝云尚拂阳台去，羽猎曾围梦泽来。解带欲留长日坐，倾壶难饮故人杯。邅穷万里飘萍内，到此登临更几回。
河流萦槛色辉辉，无数幽禽入镜飞。已映渚花红四出，更涵沙柳翠相围。不欺毫髪公虽有，太尽妍媸道恐非。自笑病容随步见，未衰华髪满缁衣。
蛮荆人事几推移，旧国兴亡欲问谁。郑袖风流今已尽，屈原辞赋世空悲。深山大泽成千古，暮雨朝云又一时。落日西楼凭槛久，闲愁唯有此心知。
自怜野性生来拙，谁许交情晚最亲。世路因仍忧槛阱，他乡衰暮傍风尘。惟将菽藿还求志，未有丝毫可为人。一亩萧然须暂得，欲偷闲日长精神。
貌癯心苦气飘飘，长饿空林不可招。能举丘山惟笔力，可摩云日是风标。诗篇缀缉应千首，学术窥寻岂一朝。耳冷高谈经岁远，江南春动雪还消。
倦游公府曳长裾，笑上扁舟指旧庐。自有文章真杞梓，不须雕琢是璠玙。浮蛆满瓮尝春酒，垂露临窗理素书。况得君宾同壮节，一乡清问更谁知。
眼无尘土境殊清，一绕芳蹊病体轻。烟树疑从古画见，水轩真在碧天行。君能极巧安山势，我欲忘归听竹声。只恐主人难住此，弟兄嘉行满乡评。
水为舟楫旱为霖，社稷生民注意深。岂谓便辞黄阁议，翻然求就紫芝吟。始终好古儒林士，进退忧时国老心。只有声名随日远，不令功被管弦音。
枉渚荒源百里间，草根经烧旧痕干。入陂野水冬来浅，对树诸峰雪后寒。坞笛最宜风外听，岭梅初得醉中看。行寻故友心无事，不觉西游道路难。
楚国封疆最上流，夹江分命两诸侯。何年南狩牙樯出，六月西来雪浪浮。夏口楼台供夕望，晴川风物待春游。可能频度渔阳曲，不负当年鹦鹉洲。
草软沙匀野路晴，竹枝乌帽称闲行。鸟啼绿树穿花影，风出青山送水声。转觉所忧非己事，尽从多难见人情。闲中我乐人应笑，忙处人争我不争。
讵知萧洒吾庐旧，却有高明此寺邻。水竹迸生刚节老，秋山过抱翠岚新。惟怜季子归来困，自笑原思久更贫。深识幽人风义厚，扫轩开榻最相亲。
人贫举世今为甚，僧事新年始更多。食粝衣穿虽扰扰，构虚基险自峨峨。诛茅改筑君初有，系马长吟我暂过。但觉满山金碧涧，不知谁到为烟萝。
冠石新墙日月回，丰堂瓌殿起崔嵬。钟随秋势金声壮，佛隠寒云玉座开。流水远奔双涧去，平林高拥四山来。麒麟细草南东路，一望松门意自哀。
世间遗草三千首，林下荒坟二百年。信矣辉光争日月，依然精爽动山川。曾无近属持门户，空有乡人拂几筵。顾我自惭才力薄，欲将何物吊前贤。
名郎元是足风流，得郡东南地更优。翠幕管弦三市晚，画堂烟雨五峰秋。黄柑巧缀星垂槛，香稻匀翻雪满瓯。应与谢公资健笔，邦人才薄讵能酬。
使传东驰下九天，此邦曾屈试鸣弦。仁声又向新年入，惠泽犹为故老传。翠𪩘烟云生席上，沧溟风雨到樽前。经营智略多余暇，赏燕谁酬白雪篇。
长年心事最相亲，一笑相疏忽数旬。柏府地严方许国，芸台官冷但容身。饥肠漫窃公厨膳，病发难堪客舍尘。还有鹿门栖宿兴，想君他日肯为邻。
篮舆朝出踏轻尘，拂面毵毵柳色新。曲水岂能留往事，南湖空解照行人。最宜灵运登山屐，不负渊明漉酒巾。老去飘零心未折，暂须同醉海边春。
莫辞为我百分饮，从此送君千里行。物情簪屦尚须念，人道交亲那可轻。渚梅江柳弄佳色，林鸟野蜂吟好声。对之但醉余可置，明日此杯谁共倾。
省阁名郎国羽仪，瀛洲仙客众蓍龟。山蹊向日花开早，海聚经寒酒熟迟。下榻笑谈红旆偃，引觞醉醒玉钗随。唯惭别乘疏顽甚，满面尘埃更有诗。
穰穰秦州铁马群，青衫吾子仕犹屯。高谈消长才惊世，藐视公侯行出人。古气欲遵奔日月，畏涂曾触滞荆榛。明夷夬决应斟酌，自向穷通有屈伸。
春来日日探花开，紫陌看花始此回。欲赋妍华无健笔，拟酬芳景怕深杯。但知抖擞红尘去，莫问鬅鬙白发催。更老风情转应少，且邀佳客试徘徊。
一亩萧然绝世喧，抗怀那肯就笼樊。功名晚更为余事，灾异初尝出至言。郡阁已空徐孺榻，里人犹识郑公门。斯文未丧如繇我，后代当知李仲元。
月明如昼露叶浓，锦帐名郎笑语同。金地夜寒消美酒，玉人春困倚东风。红云灯火浮沧海，碧水楼台浸远空。白发蹉跎欢意少，强颜犹入少年丛。
东南经济得时英，方底除书下汉庭。将幕鼓旗惊白昼，谏垣冠剑动青冥。指㧑瓯越归谈笑，镇压江吴出醉醒。金鼎盐梅须大用，九霄应已梦仪刑。
黄流浑浑来沙际，佳气葱葱近日边。河汉槎虽通远客，蓬莱风未纵归船。山城剧饮销红烛，水驿高吟襞彩笺。老去相逢情自密，不关清赏合留连。
拂衣久欲求三径，窃食聊须把一麾。世路贱贫从所好，老年胸臆固无奇。樊笼偶得沧洲趣，芜颣难酬白雪辞。督府繇来恩礼厚，每容商也与言诗。
治烦方喜众材同，坐啸南阳郡阁中。几案有尘书檄简，里闾无事稻粱丰。衣冠济济归儒学，俎豆诜诜得古风。幸屈异能来助我，敢将颜色在蜚鸿。
欲休还舞任风吹，断续繁云作阵随。已塞茅蹊人起晚，更迷沙渚鸟飞迟。混同天地归无迹，润色山川入有为。太守不辞留客醉，丰年佳兆可前知。
沙草正黄濒海意，江梅还白故园情。循除远水春前急，绕郭空山雪后明。林影易斜寒日短，角声吹去暮云平。最惭佳客忘形契，肯伴衰翁著屐行。
画戟森门宠误蒙，从来田舍一衰翁。囷仓穰穰逢康岁，闾里恂恂有古风。瞷氏宿奸投海外，伏生新学始山东。依然自昔兴王地，长在南阳佳气中。
满轩山色长浮黛，绕舍泉声不受尘。四境带牛无事日，两衙封印自繇身。白羊酒熟初看雪，黄杏花开欲探春。总是济南为郡乐，更将诗兴属何人。
六花飞舞势蹁跹，点缀寒林态更妍。山险龙蛇盘鸟道，野平江海变畬田。人狂奔月非关夜，马健乘云别有天。况值白羊新酒熟，可能相就庆丰年。
印奁封罢阁铃闲，喜有秋毫免素餐。市粟易求仓廪实，邑尨无警里闾安。香清一榻氍毹暖，月淡千门霿凇寒。闻说丰年从此始，更回笼烛卷帘看。
左符千里走东方，喜有西湖六月凉。塞上马归终反复，泰山鸱饱正飞扬。懒宜鱼鸟心常静，老觉诗书味更长。行到平桥初见日，满川风露紫荷香。
湖面平随苇岸长，碧天垂影入清光。一川风露荷花晓，六月蓬瀛燕坐凉。沧海桴浮成旷荡，明河槎上更微茫。何须辛苦求人外，自有仙乡在水乡。
枕前听尽小梅花，起见中庭月未斜。微破宿云犹度雁，欲深烟柳已藏鸦。井轳声急推寒玉，笼烛光繁秉绛纱。行到市桥人语密，马头依约对朝霞。
材薄安时甘寂寞，身闲乘兴喜登临。每寻香草牵狂思，曾向幽兰费苦吟。明月几人非按剑，高山从古少知音。数篇清绝赓歌意，默见冯唐异俗心。
雪景鲜妍犹弄色，柳条葱蒨已抽萌。风光苒苒流双毂，人事悠悠寄一枰。射羿未应今独有，嘲雄何必史能评。且将画诺供谈笑，更选名园载酒行。
山麓旧耕迷故垄，井干余汲见飞泉。清涵广陌能成雨，冷浸平湖别有天。南狩一时成往事，重华千古似当年。更应此水无休歇，余泽人间世世传。
五朝坏冶归皇极，万里车书共太平。胡马不窥光禄塞，汉家常肄羽林兵。柳间自诧投壶乐，桑下方安佩犊行。高枕四封无一事，腐儒何幸偶专城。
水心还有拂云堆，日日应须把酒杯。杨柳巧含烟景合，芙蓉争带露华开。城头山色相围出，檐底波声四面来。谁信瀛洲未归去，两州俱得小蓬莱。
大亭孤起压城颠，屋角峨峨插紫烟。泺水飞绡来野岸，鹊山浮黛入晴天。少陵骚雅今谁和，东海风流世谩传。太守自吟还自笑，归来乘月尚留连。
小碧阑干四月天，露红烟紫不胜妍。肯为云住阳台女，恐逐风飞饰室仙。洧外送归情放荡，省中番直势拘挛。何如萧洒山城守，浅酌清吟济水边。
临池飞构郁岧峣，櫺槛无风影自摇。群玉过林抽翠竹，双虹垂岸跨平桥。烦依美藻鱼争饵，清见寒沙水满桡。莫问荷花开几曲，但知行处异香飘。
修檐䡾䡾背成阴，行尽松篁一径深。好鸟自飞还自下，白云无事亦无心。客来但饮平阳酒，衙退常携靖节琴。世路人情方扰扰，一游须抵万黄金。
凛凛风生寄此堂，尘埃消尽兴何长。朱丝鼓舞逢千载，白羽吹扬慰一方。已散浮云沧海上，更飞霖雨泰山傍。谁知万物心焦日，独对松筠四座凉。